ΚΑΝΟΝΙΣΜΌΣ (ΕΕ) αριθ. 649/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 4ης Ιουλίου 2012 σχετικά με τις εξαγωγές και εισαγωγές επικίνδυνων χημικών προϊόντων (αναδιατύπωση) (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 και το άρθρο 207, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Κατόπιν διαβουλεύσεως με την Επιτροπή των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Ο κανονισμός (ΕΚ) αριθ. 689/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008, σχετικά με τις εξαγωγές και εισαγωγές επικίνδυνων χημικών προϊόντων (3) έχει πλείονες φορές τροποποιηθεί ουσιωδώς. Δεδομένου ότι πρόκειται να τροποποιηθεί περαιτέρω, είναι σκόπιμη η αναδιατύπωση του κανονισμού (ΕΚ) αριθ. 689/2008 για λόγους σαφήνειας. (2) Με τον κανονισμό (ΕΚ) αριθ. 689/2008, εφαρμόστηκε η σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (4) («η σύμβαση»), που άρχισε να ισχύει στις 24 Φεβρουαρίου 2004, και αντικαταστάθηκε ο κανονισμός (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για τις εισαγωγές και εξαγωγές επικίνδυνων χημικών προϊόντων (5). (3) Για λόγους σαφήνειας και συνέπειας με άλλη συναφή νομοθεσία της Ένωσης, θα πρέπει να εισαχθούν ορισμοί, να διασαφηνιστούν ορισμένοι υφιστάμενοι και να εναρμονιστεί η ορολογία με εκείνη που χρησιμοποιείται στον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (6), αφενός, και στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων (7), αφετέρου. Είναι σκόπιμο να εξασφαλισθεί ότι ο παρών κανονισμός αντικατοπτρίζει τις μεταβατικές διατάξεις του κανονισμού (ΕΚ) αριθ. 1272/2008, για να αποφευχθούν οποιεσδήποτε ανακολουθίες μεταξύ του χρονοδιαγράμματος εφαρμογής του εν λόγω κανονισμού και του παρόντος κανονισμού. (4) H σύμβαση παρέχει στα μέρη της το δικαίωμα να λαμβάνουν μέτρα για την ισχυρότερη προστασία της ανθρώπινης υγείας και του περιβάλλοντος από εκείνη που προβλέπει η σύμβαση, με την προϋπόθεση ότι τα μέτρα αυτά είναι συνεπή με τις διατάξεις της σύμβασης και σύμφωνα με το διεθνές δίκαιο. Για να εξασφαλιστεί η παροχή υψηλότερου επιπέδου προστασίας στο περιβάλλον και στο ευρύ κοινό των χωρών εισαγωγής, επιβάλλεται και ενδείκνυται η υπέρβαση των διατάξεων της σύμβασης σε ορισμένα σημεία. (5) Όσον αφορά τη συμμετοχή της Ένωσης στη σύμβαση, είναι απαραίτητο να υπάρχει ένα ενιαίο κέντρο επαφών της Ένωσης με τη Γραμματεία της σύμβασης («η Γραμματεία») και τα λοιπά μέρη της σύμβασης, καθώς και με άλλες χώρες. Η Επιτροπή θα πρέπει να ενεργεί ως το εν λόγω κέντρο επαφών. (6) Είναι αναγκαίο να εξασφαλιστεί αποτελεσματικός συντονισμός και διαχείριση των τεχνικών και διοικητικών πτυχών του παρόντος κανονισμού σε ενωσιακό επίπεδο. Τα κράτη μέλη και ο Ευρωπαϊκός Οργανισμός Χημικών Προϊόντων, που ιδρύθηκε με τον κανονισμό (ΕΚ) αριθ. 1907/2006 («ο Οργανισμός»), έχουν αρμοδιότητα και πείρα στην εφαρμογή της ενωσιακής νομοθεσίας και των διεθνών συμφωνιών που αφορούν τα χημικά προϊόντα. Ως εκ τούτου, τα κράτη μέλη και ο Οργανισμός θα πρέπει να ασκούν καθήκοντα σχετικά με τις διοικητικές, τεχνικές και επιστημονικές πτυχές της εφαρμογής της σύμβασης μέσω του παρόντος κανονισμού, καθώς και της ανταλλαγής πληροφοριών. Επιπροσθέτως, η Επιτροπή, τα κράτη μέλη και ο Οργανισμός θα πρέπει να συνεργάζονται με στόχο την ουσιαστική εκπλήρωση των διεθνών υποχρεώσεων της Ένωσης που απορρέουν από τη σύμβαση. (7) Δεδομένου ότι ορισμένα καθήκοντα της Επιτροπής θα πρέπει να εκχωρηθούν στον Οργανισμό, η Ευρωπαϊκή Βάση Δεδομένων για τις Εξαγωγές και Εισαγωγές Επικίνδυνων Χημικών Προϊόντων, την οποία συγκρότησε αρχικά η Επιτροπή, θα πρέπει να αναπτυχθεί περαιτέρω και να συντηρείται από τον Οργανισμό. (8) Οι εξαγωγές επικίνδυνων χημικών προϊόντων που έχουν απαγορευθεί ή υπαχθεί σε αυστηρούς περιορισμούς στην Ένωση θα πρέπει να εξακολουθήσουν να υπόκεινται σε κοινή διαδικασία γνωστοποίησης εξαγωγής. Κατά συνέπεια, τα επικίνδυνα χημικά προϊόντα, είτε πρόκειται για ουσίες ως έχουν είτε για συστατικά μειγμάτων ή αντικειμένων, τα οποία έχουν απαγορευθεί ή υπαχθεί σε αυστηρούς περιορισμούς από την Ένωση ως φυτοπροστατευτικά προϊόντα, ως άλλες μορφές φυτοφαρμάκων ή ως βιομηχανικά χημικά προϊόντα για χρήση από επαγγελματίες ή από το κοινό, θα πρέπει να διέπονται από κανόνες γνωστοποίησης εξαγωγής ανάλογους με εκείνους που ισχύουν όταν τα εν λόγω χημικά προϊόντα απαγορεύονται ή υπάγονται σε αυστηρούς περιορισμούς στο πλαίσιο μίας ή και των δύο κατηγοριών χρήσης που καθορίζονται στη σύμβαση, δηλαδή ως φυτοφάρμακα ή ως προϊόντα βιομηχανικής χρήσης. Επιπλέον, τα χημικά προϊόντα που υπόκεινται στη διεθνή διαδικασία συναίνεσης μετά από ενημέρωση («ΣΜΕ») («διαδικασία ΣΜΕ») θα πρέπει επίσης να υπόκεινται στους ίδιους κανόνες γνωστοποίησης εξαγωγής. Η εν λόγω κοινή διαδικασία γνωστοποίησης εξαγωγής θα πρέπει να εφαρμόζεται στις ενωσιακές εξαγωγές προς όλες τις τρίτες χώρες, ανεξαρτήτως του εάν είναι μέρη της σύμβασης ή συμμετέχουν στις διαδικασίες της. Θα πρέπει να επιτραπεί στα κράτη μέλη να επιβάλλουν διοικητικά τέλη για την κάλυψη του κόστους της διαδικασίας αυτής. (9) Οι εξαγωγείς και εισαγωγείς θα πρέπει να υποχρεούνται να παρέχουν πληροφορίες σχετικά με τις ποσότητες χημικών προϊόντων στο διεθνές εμπόριο που καλύπτονται από τον παρόντα κανονισμό, ώστε να είναι δυνατή η παρακολούθηση και αξιολόγηση του αντίκτυπου και της αποτελεσματικότητας των ρυθμίσεων που θεσπίζονται με αυτόν. (10) Οι γνωστοποιήσεις, στη Γραμματεία, οριστικών ρυθμιστικών πράξεων της Ένωσης ή κρατών μελών που απαγορεύουν ή υπάγουν σε αυστηρούς περιορισμούς χημικά προϊόντα, με σκοπό την ένταξή τους στη διαδικασία ΣΜΕ, θα πρέπει να υποβάλλονται από την Επιτροπή στις περιπτώσεις που πληρούνται τα σχετικά κριτήρια της σύμβασης. Συμπληρωματικές πληροφορίες για την υποστήριξη των εν λόγω γνωστοποιήσεων θα πρέπει να ζητούνται εφόσον κρίνεται αναγκαίο. (11) Ακόμη και στις περιπτώσεις όπου οι οριστικές ρυθμιστικές πράξεις της Ένωσης ή κρατών μελών δεν απαιτείται να γνωστοποιούνται, επειδή δεν πληρούν τα σχετικά κριτήρια, θα πρέπει να διαβιβάζονται στη Γραμματεία και στα υπόλοιπα συμβαλλόμενα μέρη πληροφορίες σχετικά με τις εν λόγω πράξεις για τους σκοπούς της ανταλλαγής πληροφοριών. (12) Είναι, επίσης, αναγκαίο να διασφαλιστεί η λήψη αποφάσεων από την Ένωση σχετικά με τις εισαγωγές σε αυτή χημικών προϊόντων που υπόκεινται στη διαδικασία ΣΜΕ. Οι αποφάσεις αυτές θα πρέπει να βασίζονται στην ισχύουσα ενωσιακή νομοθεσία και να λαμβάνουν υπόψη τις απαγορεύσεις ή τους αυστηρούς περιορισμούς που έχουν επιβληθεί από κράτη μέλη. Όπου δικαιολογείται, θα πρέπει να προτείνονται τροποποιήσεις της ενωσιακής νομοθεσίας. (13) Απαιτούνται ρυθμίσεις για να διασφαλιστούν η ενημέρωση των κρατών μελών και των εξαγωγέων σχετικά με τις αποφάσεις των χωρών εισαγωγής για χημικά προϊόντα που υπόκεινται στη διαδικασία ΣΜΕ, καθώς και η συμμόρφωση των εξαγωγέων με τις αποφάσεις αυτές. Επιπλέον, για να αποφευχθούν ανεπιθύμητες εξαγωγές, δεν θα πρέπει να εξάγονται χημικά προϊόντα που έχουν απαγορευθεί ή υπαχθεί σε αυστηρούς περιορισμούς στην Ένωση και ανταποκρίνονται στα κριτήρια για γνωστοποίηση με βάση τη σύμβαση ή υπόκεινται στη διαδικασία ΣΜΕ, χωρίς προηγουμένως να έχει ζητηθεί και εξασφαλιστεί η ρητή συναίνεση της εκάστοτε χώρας εισαγωγής, ανεξαρτήτως του εάν αυτή είναι μέρος της σύμβασης. Ταυτόχρονα, ενδείκνυται να εξαιρούνται από την υποχρέωση αυτή, υπό ορισμένες προϋποθέσεις, οι εξαγωγές ορισμένων χημικών προϊόντων σε χώρες του Οργανισμού Οικονομικής Συνεργασίας και Ανάπτυξης (ΟΟΣΑ). Επιπλέον, χρειάζεται διαδικασία για την αντιμετώπιση των περιπτώσεων όπου, μολονότι καταβάλλεται κάθε εύλογη προσπάθεια, η χώρα εισαγωγής δεν απαντά, ώστε να υπάρχει δυνατότητα προσωρινών εξαγωγών ορισμένων χημικών προϊόντων υπό καθορισμένες προϋποθέσεις. Είναι επίσης απαραίτητο να προβλεφθεί περιοδική επανεξέταση όλων αυτών των περιπτώσεων, καθώς και εκείνων για τις οποίες εξασφαλίζεται ρητή συναίνεση. (14) Είναι επίσης σημαντικό να έχουν όλα τα εξαγόμενα χημικά προϊόντα επαρκή διάρκεια διατήρησης, ώστε να μπορούν να χρησιμοποιηθούν αποτελεσματικά και με ασφάλεια. Όσον αφορά τα φυτοφάρμακα, ειδικότερα εκείνα που εξάγονται σε αναπτυσσόμενες χώρες, είναι απαραίτητο να παρέχονται πληροφορίες για τις ενδεδειγμένες συνθήκες αποθήκευσης και να χρησιμοποιούνται κατάλληλες συσκευασίες και μεγέθη δοχείων, ώστε να μη δημιουργούνται αποθέματα παρωχημένων προϊόντων. (15) Τα αντικείμενα που περιέχουν χημικά προϊόντα δεν εμπίπτουν στο πεδίο εφαρμογής της σύμβασης. Ωστόσο, τα αντικείμενα που περιέχουν χημικά προϊόντα, όπως ορίζονται στον παρόντα κανονισμό, τα οποία μπορεί να ελευθερωθούν υπό ορισμένες συνθήκες χρήσης ή διάθεσης και τα οποία έχουν απαγορευθεί ή υπαχθεί σε αυστηρούς περιορισμούς στην Ένωση, στο πλαίσιο μίας ή περισσότερων από τις κατηγορίες χρήσης που καθορίζονται στη σύμβαση, ή υπόκεινται στη διαδικασία ΣΜΕ, θα πρέπει επίσης να υπαχθούν στους κανόνες γνωστοποίησης εξαγωγής. Επιπλέον, ορισμένα χημικά προϊόντα και αντικείμενα που περιέχουν συγκεκριμένα χημικά προϊόντα τα οποία δεν εμπίπτουν στο πεδίο εφαρμογής της σύμβασης αλλά προκαλούν ιδιαίτερη ανησυχία δεν θα πρέπει να εξάγονται καθόλου. (16) Σύμφωνα με τη σύμβαση, θα πρέπει να παρέχονται πληροφορίες για την κυκλοφορία υπό καθεστώς διαμετακόμισης χημικών προϊόντων που υπόκεινται στη διαδικασία ΣΜΕ στα μέρη της σύμβασης που τις ζητούν. (17) Οι ενωσιακοί κανόνες για τη συσκευασία και την επισήμανση, καθώς και για άλλες πληροφορίες σχετικά με την ασφάλεια θα πρέπει να εφαρμόζονται σε όλα τα χημικά προϊόντα που προορίζονται για εξαγωγή σε μέρη της σύμβασης και άλλες χώρες, εφόσον οι διατάξεις αυτές δεν έρχονται σε αντίθεση με τυχόν ειδικές απαιτήσεις των χωρών αυτών, λαμβανομένων υπόψη των σχετικών διεθνών προτύπων. Δεδομένου ότι με τον κανονισμό (ΕΚ) αριθ. 1272/2008 θεσπίστηκαν νέες διατάξεις για την ταξινόμηση, την επισήμανση και τη συσκευασία των ουσιών και των μειγμάτων, θα πρέπει να συμπεριληφθεί στον παρόντα κανονισμό παραπομπή στον εν λόγω κανονισμό. (18) Για να διασφαλιστεί ο αποτελεσματικός έλεγχος και η εφαρμογή, τα κράτη μέλη θα πρέπει να ορίσουν αρχές, όπως οι τελωνειακές, οι οποίες θα έχουν την ευθύνη του ελέγχου των εισαγωγών και εξαγωγών χημικών προϊόντων που καλύπτονται από τον παρόντα κανονισμό. Η Επιτροπή, με τη στήριξη του Οργανισμού, και τα κράτη μέλη αναλαμβάνουν καθοριστικό ρόλο και πρέπει να ενεργούν με επικεντρωμένο και συντονισμένο τρόπο. Τα κράτη μέλη θα πρέπει να προβλέψουν κατάλληλες κυρώσεις για τις περιπτώσεις παραβάσεων. (19) Για να διευκολυνθεί ο τελωνειακός έλεγχος και να μειωθεί ο διοικητικός φόρτος τόσο των εξαγωγέων όσο και των αρμοδίων αρχών, θα πρέπει να καθιερωθεί ένα σύστημα κωδικών που θα πρέπει να χρησιμοποιούνται στις διασαφήσεις εξαγωγής. Ειδικοί κωδικοί θα πρέπει επίσης να χρησιμοποιούνται, κατά περίπτωση, για χημικά προϊόντα που εξάγονται για σκοπούς έρευνας ή ανάλυσης σε ποσότητες οι οποίες είναι απίθανο να έχουν επιπτώσεις στην ανθρώπινη υγεία ή στο περιβάλλον και που, σε κάθε περίπτωση, δεν υπερβαίνουν τα 10 kg ανά εξαγωγέα προς χώρα εισαγωγής ανά ημερολογιακό έτος. (20) Θα πρέπει να προωθηθούν η ανταλλαγή πληροφοριών, ο επιμερισμός των ευθυνών και οι συλλογικές προσπάθειες μεταξύ της Ένωσης και των κρατών μελών και τρίτων χωρών, ώστε να εξασφαλιστεί η ορθή διαχείριση των χημικών προϊόντων, ανεξαρτήτως του εάν οι τρίτες αυτές χώρες είναι μέρη της σύμβασης. Ειδικότερα, η Επιτροπή και τα κράτη μέλη θα πρέπει να παρέχουν τεχνική βοήθεια στις αναπτυσσόμενες χώρες και στις χώρες με οικονομία σε μεταβατικό στάδιο, είτε άμεσα είτε έμμεσα μέσω της στήριξης έργων που υλοποιούνται από μη κυβερνητικές οργανώσεις, κυρίως δε βοήθεια με στόχο να καταστούν οι χώρες αυτές ικανές να εφαρμόσουν τη σύμβαση, συμβάλλοντας με τον τρόπο αυτό στην πρόληψη των επιβλαβών επιπτώσεων των χημικών προϊόντων στην ανθρώπινη υγεία και στο περιβάλλον. (21) Για να είναι αποτελεσματικές οι διαδικασίες, θα πρέπει να παρακολουθείται τακτικά η λειτουργία τους. Για τον σκοπό αυτό, τα κράτη μέλη και ο Οργανισμός θα πρέπει να υποβάλλουν τακτικά εκθέσεις σε τυποποιημένη μορφή στην Επιτροπή, η οποία με τη σειρά της θα πρέπει να υποβάλλει τακτικά εκθέσεις στο Ευρωπαϊκό Κοινοβούλιο και το Συμβούλιο. (22) Θα πρέπει να συνταχθούν από τον Οργανισμό τεχνικά καθοδηγητικά σημειώματα για να βοηθήσουν τις ορισθείσες αρχές, μεταξύ των οποίων οι τελωνειακές αρχές που ελέγχουν τις εξαγωγές, καθώς και τους εξαγωγείς και εισαγωγείς στην εφαρμογή του παρόντος κανονισμού. (23) Προκειμένου να προσαρμοσθεί ο παρών κανονισμός στην τεχνική πρόοδο, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης («ΣΛΕΕ»), όσον αφορά την ένταξη χημικών προϊόντων στο παράρτημα I μέρος 1 ή 2, και τις άλλες τροποποιήσεις του παραρτήματος αυτού, την ένταξη χημικών προϊόντων στο παράρτημα V μέρος 1 ή 2, και τις άλλες τροποποιήσεις του παραρτήματος αυτού, και τις τροποποιήσεις των παραρτημάτων II, ΙΙΙ, IV και VI. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες της, ακόμη και σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. (24) Προκειμένου να εξασφαλιστούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (8). (25) Δεδομένου ότι οι στόχοι του παρόντος κανονισμού, συγκεκριμένα η εξασφάλιση συνεκτικής και αποτελεσματικής εκπλήρωσης των υποχρεώσεων της Ένωσης που απορρέουν από τη σύμβαση, δεν μπορούν να επιτευχθούν ικανοποιητικά από τα κράτη μέλη και μπορούν συνεπώς, λόγω της ανάγκης να εναρμονιστούν οι κανόνες που διέπουν τις εισαγωγές και εξαγωγές χημικών προϊόντων, να επιτευχθούν καλύτερα σε επίπεδο Ένωσης, η Ένωση μπορεί να λάβει μέτρα, σύμφωνα με την αρχή της επικουρικότητας, η οποία ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία για την επίτευξη των στόχων αυτών. (26) Ο κανονισμός (ΕΚ) αριθ. 689/2008 θα πρέπει να καταργηθεί. (27) Ενδείκνυται να προβλεφθεί απώτερη ημερομηνία εφαρμογής του παρόντος κανονισμού, ώστε να δοθεί επαρκής χρόνος στον Οργανισμό, προκειμένου να προετοιμαστεί για τον νέο ρόλο του, και να επιτραπεί στη βιομηχανία να εξοικειωθεί με τις νέες διαδικασίες, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στόχοι 1. Στόχοι του παρόντος κανονισμού είναι: α) η εφαρμογή της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («η σύμβαση»)· β) η προώθηση του επιμερισμού των ευθυνών και των συλλογικών προσπαθειών στα θέματα διεθνούς μεταφοράς επικίνδυνων χημικών προϊόντων, με σκοπό την προστασία της ανθρώπινης υγείας και του περιβάλλοντος από δυνητικές βλάβες· γ) η συμβολή στην περιβαλλοντικώς ορθή χρήση επικίνδυνων χημικών προϊόντων. Οι στόχοι που παρατίθενται στο πρώτο εδάφιο επιτυγχάνονται με τη διευκόλυνση της ανταλλαγής πληροφοριών σχετικά με τα χαρακτηριστικά των επικίνδυνων χημικών προϊόντων, με την πρόβλεψη διαδικασίας λήψης αποφάσεων στο εσωτερικό της Ένωσης για τις εισαγωγές και τις εξαγωγές τους και με τη διάδοση των αποφάσεων αυτών στα μέρη και σε άλλες χώρες, κατά περίπτωση. 2. Πέραν των στόχων που παρατίθενται στην παράγραφο 1, ο παρών κανονισμός εξασφαλίζει ότι οι διατάξεις του κανονισμού (ΕΚ) αριθ. 1272/2008 σχετικά με την ταξινόμηση, την επισήμανση και τη συσκευασία εφαρμόζονται σε όλα αυτά τα χημικά προϊόντα και όταν εξάγονται από τα κράτη μέλη σε άλλα μέρη της σύμβασης ή σε άλλες χώρες, εκτός εάν οι εν λόγω διατάξεις έρχονται σε αντίθεση με τυχόν ειδικές απαιτήσεις των ανωτέρω μερών ή χωρών. Άρθρο 2 Πεδίο εφαρμογής 1. Ο παρών κανονισμός εφαρμόζεται σε: α) ορισμένα επικίνδυνα χημικά προϊόντα που υπόκεινται στη διαδικασία συναίνεσης μετά από ενημέρωση βάσει της σύμβασης («διαδικασία ΣΜΕ»)· β) ορισμένα επικίνδυνα χημικά προϊόντα που έχουν απαγορευθεί ή υπαχθεί σε αυστηρούς περιορισμούς στην Ένωση ή σε κράτος μέλος· γ) εξαγόμενα χημικά προϊόντα, όσον αφορά την ταξινόμηση, την επισήμανση και τη συσκευασία τους. 2. Ο παρών κανονισμός δεν εφαρμόζεται σε κανένα από τα ακόλουθα προϊόντα: α) ναρκωτικά και ψυχοτρόπους ουσίες που καλύπτονται από τον κανονισμό (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Κοινότητας και τρίτων χωρών (9)· β) ραδιενεργά υλικά και ουσίες που καλύπτονται από την οδηγία 96/29/Ευρατόμ του Συμβουλίου, της 13ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες (10)· γ) απόβλητα που καλύπτονται από την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα (11)· δ) χημικά όπλα που καλύπτονται από τον κανονισμό (ΕΚ) αριθ. 428/2009 του Συμβουλίου, της 5ης Μαΐου 2009, περί κοινοτικού συστήματος ελέγχου των εξαγωγών της μεταφοράς, της μεσιτείας και της διαμετακόμισης ειδών διπλής χρήσης (12)· ε) τρόφιμα και πρόσθετα τροφίμων που καλύπτονται από τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (13)· στ) ζωοτροφές που καλύπτονται από τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (14), συμπεριλαμβανομένων των προσθέτων, επεξεργασμένες, μερικώς επεξεργασμένες ή ανεπεξέργαστες, και που προορίζονται για τη διατροφή των ζώων από το στόμα· ζ) γενετικώς τροποποιημένοι οργανισμοί που καλύπτονται από την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον (15)· η) εξαιρουμένων των περιπτώσεων που καλύπτονται από το άρθρο 3 παράγραφος 5 στοιχείο β) του παρόντος κανονισμού, φαρμακευτικά ιδιοσκευάσματα και κτηνιατρικά φάρμακα που καλύπτονται από την οδηγία 2001/83/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα φάρμακα που προορίζονται για ανθρώπινη χρήση (16) και την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (17) αντιστοίχως. 3. Ο παρών κανονισμός δεν εφαρμόζεται στα χημικά προϊόντα που εξάγονται για σκοπούς έρευνας ή ανάλυσης σε ποσότητες που είναι απίθανο να έχουν επιπτώσεις στην υγεία του ανθρώπου ή στο περιβάλλον και που, σε κάθε περίπτωση, δεν υπερβαίνουν τα 10 kg ανά εξαγωγέα προς χώρα εισαγωγής ανά ημερολογιακό έτος. Παρά το πρώτο εδάφιο, οι εξαγωγείς των αναφερόμενων σε αυτό χημικών προϊόντων λαμβάνουν ειδικό αριθμό αναφοράς μέσω της βάσης δεδομένων που αναφέρεται στο άρθρο 6 παράγραφος 1 στοιχείο α) και αναγράφουν τον εν λόγω αριθμό αναφοράς στις οικείες διασαφήσεις εξαγωγής. Άρθρο 3 Ορισμοί Για τους σκοπούς του παρόντος κανονισμού, ισχύουν οι ακόλουθοι ορισμοί: 1) «χημικό προϊόν»: ουσία, αυτούσια ή ως συστατικό μείγματος, ή μείγμα που είτε παρασκευάζεται είτε λαμβάνεται από τη φύση, χωρίς όμως να περιλαμβάνει ζώντες οργανισμούς, και που ανήκει σε μία από τις ακόλουθες κατηγορίες: 2) «ουσία»: τα χημικά στοιχεία και οι ενώσεις τους, όπως ορίζονται στο άρθρο 3 σημείο 1 του κανονισμού (ΕΚ) αριθ. 1907/2006· 3) «μείγμα»: μείγμα ή διάλυμα, όπως ορίζεται στο άρθρο 2 σημείο 8 του κανονισμού (ΕΚ) αριθ. 1272/2008· 4) «αντικείμενο»: τελικό προϊόν που περιέχει ή περιλαμβάνει χημικό προϊόν, του οποίου η χρήση στο συγκεκριμένο προϊόν έχει απαγορευθεί ή υπαχθεί σε αυστηρούς περιορισμούς από την ενωσιακή νομοθεσία, εφόσον το εν λόγω προϊόν δεν εμπίπτει στο σημείο 2 ή 3· 5) «φυτοφάρμακα»: χημικά προϊόντα μίας από τις ακόλουθες υποκατηγορίες: i) τα βιοκτόνα που διέπονται από την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (19), και ii) τα απολυμαντικά, τα εντομοκτόνα και τα παρασιτοκτόνα που διέπονται από τις οδηγίες 2001/82/ΕΚ και 2001/83/ΕΚ· 6) «βιομηχανικά χημικά προϊόντα»: χημικά προϊόντα μίας από τις ακόλουθες υποκατηγορίες: 7) «χημικό προϊόν που υπόκειται σε γνωστοποίηση εξαγωγής»: κάθε χημικό προϊόν που έχει απαγορευθεί ή υπαχθεί σε αυστηρούς περιορισμούς στην Ένωση, στο πλαίσιο μίας ή περισσότερων κατηγοριών ή υποκατηγοριών, και κάθε χημικό προϊόν που περιλαμβάνεται στον κατάλογο του παραρτήματος I μέρος 1 και υπόκειται στη διαδικασία ΣΜΕ· 8) «χημικό προϊόν που ανταποκρίνεται στα κριτήρια γνωστοποίησης ΣΜΕ»: κάθε χημικό προϊόν που έχει απαγορευθεί ή υπαχθεί σε αυστηρούς περιορισμούς στην Ένωση ή σε κράτος μέλος, στο πλαίσιο μίας ή περισσότερων κατηγοριών. Τα χημικά προϊόντα που απαγορεύονται ή υπάγονται σε αυστηρούς περιορισμούς στην Ένωση, στο πλαίσιο μίας ή περισσότερων κατηγοριών, απαριθμούνται στο παράρτημα I μέρος 2· 9) «χημικό προϊόν που υπόκειται στη διαδικασία ΣΜΕ»: κάθε χημικό προϊόν που περιλαμβάνεται στο παράρτημα III της σύμβασης και στο παράρτημα I μέρος 3 του παρόντος κανονισμού· 10) «απαγορευμένο χημικό προϊόν»: ένα από τα ακόλουθα προϊόντα: 11) «χημικό προϊόν υποκείμενο σε αυστηρούς περιορισμούς»: ένα από τα ακόλουθα προϊόντα: 12) «χημικό προϊόν που έχει απαγορευθεί ή υπαχθεί σε αυστηρούς περιορισμούς από κράτος μέλος»: κάθε χημικό προϊόν που απαγορεύεται ή υπάγεται σε αυστηρούς περιορισμούς με εθνική οριστική ρυθμιστική πράξη κράτους μέλους· 13) «οριστική ρυθμιστική πράξη»: νομικά δεσμευτική πράξη που αποσκοπεί στην απαγόρευση χημικού προϊόντος ή στην υπαγωγή του σε αυστηρούς περιορισμούς· 14) «πολύ επικίνδυνο σκεύασμα φυτοφαρμάκου»: χημικό προϊόν που έχει μορφοποιηθεί για να χρησιμοποιηθεί ως φυτοφάρμακο και προκαλεί σοβαρές επιδράσεις στην υγεία ή στο περιβάλλον, παρατηρούμενες σε σύντομο χρονικό διάστημα μετά από εφάπαξ ή επανειλημμένη έκθεση, στις συνθήκες χρήσης· 15) «τελωνειακό έδαφος της Ένωσης»: το έδαφος που προσδιορίζεται στο άρθρο 3 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (20)· 16) «εξαγωγή»: ένα από τα ακόλουθα: 17) «εισαγωγή»: η φυσική είσοδος χημικού προϊόντος στο τελωνειακό έδαφος της Ένωσης υπό τελωνειακό καθεστώς διαφορετικό από το καθεστώς εξωτερικής ενωσιακής διαμετακόμισης για την κυκλοφορία αγαθών μέσω του τελωνειακού εδάφους της Ένωσης· 18) «εξαγωγέας»: ένα από τα ακόλουθα φυσικά ή νομικά πρόσωπα: 19) «εισαγωγέας»: κάθε φυσικό ή νομικό πρόσωπο το οποίο, κατά τον χρόνο της εισαγωγής του χημικού προϊόντος στο τελωνειακό έδαφος της Ένωσης, είναι ο παραλήπτης του· 20) «μέρος της σύμβασης» ή «μέρος»: κράτος ή περιφερειακός οργανισμός οικονομικής ολοκλήρωσης που έχει δεχθεί να δεσμευθεί από τη σύμβαση και για το οποίο η σύμβαση είναι σε ισχύ· 21) «άλλη χώρα»: κάθε χώρα που δεν είναι μέρος της σύμβασης· 22) «Οργανισμός»: ο Ευρωπαϊκός Οργανισμός Χημικών Προϊόντων που ιδρύθηκε από τον κανονισμό (ΕΚ) αριθ. 1907/2006· 23) «Γραμματεία»: η Γραμματεία της σύμβασης, εκτός αν ορίζεται διαφορετικά στον παρόντα κανονισμό. Άρθρο 4 Ορισθείσες εθνικές αρχές των κρατών μελών Κάθε κράτος μέλος ορίζει μία ή περισσότερες αρχές («ορισθείσα εθνική αρχή» ή «ορισθείσες εθνικές αρχές») ως αρμόδιες για την εκτέλεση των διοικητικών καθηκόντων που απαιτούνται από τον παρόντα κανονισμό, εκτός εάν το έχει ήδη πράξει πριν από την έναρξη ισχύος του παρόντος κανονισμού. Ενημερώνει την Επιτροπή σχετικά με τον ορισμό αυτό, το αργότερο μέχρι τις 17 Νοεμβρίου 2012, εκτός εάν οι πληροφορίες αυτές έχουν ήδη παρασχεθεί πριν από την έναρξη ισχύος του παρόντος κανονισμού και ενημερώνει επίσης την Επιτροπή σε περίπτωση οιασδήποτε αλλαγής της ορισθείσας εθνικής αρχής. Άρθρο 5 Συμμετοχή της Ένωσης στη σύμβαση 1. Η συμμετοχή στη σύμβαση αποτελεί κοινή ευθύνη της Επιτροπής και των κρατών μελών, ιδιαίτερα όσον αφορά την τεχνική βοήθεια, την ανταλλαγή πληροφοριών και θέματα που αφορούν τη διευθέτηση διαφορών, τη συμμετοχή σε επικουρικά όργανα και τις ψηφοφορίες. 2. Η Επιτροπή ενεργεί ως κοινή ορισθείσα αρχή για τα διοικητικά καθήκοντα που προβλέπει η σύμβαση σε σχέση με τη διαδικασία ΣΜΕ εξ ονόματος όλων των ορισθεισών εθνικών αρχών, σε στενή συνεργασία και διαβούλευση με τις ορισθείσες εθνικές αρχές των κρατών μελών. Ειδικότερα, η Επιτροπή είναι αρμόδια για τα ακόλουθα: α) διαβίβαση των γνωστοποιήσεων εξαγωγής της Ένωσης σε μέρη της σύμβασης και άλλες χώρες σύμφωνα με το άρθρο 8· β) υποβολή στη Γραμματεία των κοινοποιήσεων των οριστικών ρυθμιστικών πράξεων σχετικά με χημικά προϊόντα που πληρούν τα κριτήρια γνωστοποίησης ΣΜΕ σύμφωνα με το άρθρο 11· γ) διαβίβαση πληροφοριών σχετικά με άλλες οριστικές ρυθμιστικές πράξεις για χημικά προϊόντα που δεν πληρούν τα κριτήρια γνωστοποίησης ΣΜΕ, σύμφωνα με το άρθρο 12· δ) παραλαβή πληροφοριών από τη Γραμματεία, γενικότερα. Η Επιτροπή καταθέτει επίσης στη Γραμματεία τις ενωσιακές απαντήσεις για τις εισαγωγές χημικών προϊόντων που υπόκεινται στη διαδικασία ΣΜΕ, σύμφωνα με το άρθρο 13. Επιπλέον, η Επιτροπή συντονίζει τη συμβολή της Ένωσης σε όλα τα τεχνικά ζητήματα που αφορούν: α) τη σύμβαση· β) την προπαρασκευή της διάσκεψης των μερών που έχει θεσπιστεί με το άρθρο 18 παράγραφος 1 της σύμβασης· γ) την επιτροπή ανασκόπησης χημικών προϊόντων που έχει συσταθεί βάσει του άρθρου 18 παράγραφος 6 της σύμβασης (επιτροπή ανασκόπησης χημικών προϊόντων)· δ) άλλα επικουρικά όργανα της διάσκεψης των μερών. 3. Η Επιτροπή και τα κράτη μέλη αναλαμβάνουν τις αναγκαίες πρωτοβουλίες για την εξασφάλιση κατάλληλης εκπροσώπησης της Ένωσης στα διάφορα εκτελεστικά όργανα της σύμβασης. Άρθρο 6 Καθήκοντα του Οργανισμού 1. Ο Οργανισμός εκτελεί τα ακόλουθα καθήκοντα, επιπλέον εκείνων που ανατίθενται σε αυτόν βάσει των άρθρων 7, 8, 9, 10, 11, 13, 14, 15, 18, 19, 20, 21, 22 και 25: α) συντήρηση, περαιτέρω ανάπτυξη και τακτική επικαιροποίηση βάσης δεδομένων για τις εξαγωγές και εισαγωγές επικίνδυνων χημικών προϊόντων («βάση δεδομένων»)· β) δημοσιοποίηση της βάσης δεδομένων στον δικτυακό τόπο του· γ) κατά περίπτωση και με την έγκριση της Επιτροπής και κατόπιν διαβουλεύσεων με τα κράτη μέλη, παροχή βοήθειας, καθώς και τεχνικών και επιστημονικών οδηγιών και μέσων στη βιομηχανία, ώστε να διασφαλιστεί η αποτελεσματική εφαρμογή του παρόντος κανονισμού· δ) με την έγκριση της Επιτροπής, παροχή βοήθειας, καθώς και τεχνικών και επιστημονικών οδηγιών και μέσων στις ορισθείσες εθνικές αρχές των κρατών μελών, ώστε να διασφαλιστεί η αποτελεσματική εφαρμογή του παρόντος κανονισμού· ε) κατόπιν αιτήσεως κράτους μέλους ή εμπειρογνωμόνων της επιτροπής ανασκόπησης χημικών προϊόντων και στο πλαίσιο των διαθέσιμων πόρων, παροχή στοιχείων για τη σύνταξη των καθοδηγητικών εγγράφων απόφασης που αναφέρονται στο άρθρο 7 της σύμβασης και άλλων τεχνικών εγγράφων σχετικών με την εφαρμογή της σύμβασης· στ) παροχή τεχνικών και επιστημονικών στοιχείων καθώς και βοήθειας στην Επιτροπή, κατόπιν σχετικής αίτησης, ώστε να διασφαλιστεί η αποτελεσματική εφαρμογή του παρόντος κανονισμού· ζ) παροχή τεχνικών και επιστημονικών στοιχείων καθώς και βοήθειας στην Επιτροπή, κατόπιν σχετικής αίτησης, προκειμένου να διεκπεραιώνει τον ρόλο της ως κοινή ορισθείσα αρχή της Ένωσης. 2. Τα καθήκοντα που ανατίθενται στον Οργανισμό δυνάμει του παρόντος κανονισμού εκτελούνται από τη Γραμματεία του. Άρθρο 7 Χημικά προϊόντα που υπόκεινται σε γνωστοποίηση εξαγωγής, χημικά προϊόντα που ανταποκρίνονται στα κριτήρια γνωστοποίησης ΣΜΕ και χημικά προϊόντα που υπόκεινται στη διαδικασία ΣΜΕ 1. Τα χημικά προϊόντα που υπόκεινται σε γνωστοποίηση εξαγωγής, τα χημικά προϊόντα που ανταποκρίνονται στα κριτήρια γνωστοποίησης ΣΜΕ και τα χημικά προϊόντα που υπόκεινται στη διαδικασία ΣΜΕ, αντίστοιχα, απαριθμούνται στο παράρτημα I. 2. Τα χημικά προϊόντα που απαριθμούνται στο παράρτημα I εντάσσονται σε μία ή περισσότερες από τις τρεις ομάδες χημικών προϊόντων που παρατίθενται στο παράρτημα αυτό ως μέρη 1, 2 και 3. Τα χημικά προϊόντα που απαριθμούνται στο μέρος 1 του παραρτήματος I υπόκεινται σε διαδικασία γνωστοποίησης εξαγωγής, όπως προβλέπεται στο άρθρο 8, με παροχή λεπτομερών στοιχείων για την ταυτότητα της ουσίας, την κατηγορία και/ή υποκατηγορία χρήσης που υπόκειται σε περιορισμό, το είδος του περιορισμού και, όπου ενδείκνυται, συμπληρωματικών πληροφοριών, ιδίως σχετικά με τις εξαιρέσεις από την απαιτούμενη γνωστοποίηση εξαγωγής. Τα χημικά προϊόντα που απαριθμούνται στο παράρτημα I μέρος 2, πέραν του ότι υπόκεινται στη διαδικασία γνωστοποίησης εξαγωγής βάσει του άρθρου 8, ανταποκρίνονται επίσης στα κριτήρια της διαδικασίας γνωστοποίησης ΣΜΕ που προβλέπεται στο άρθρο 11, με παροχή λεπτομερών στοιχείων για την ταυτότητα της ουσίας και την κατηγορία χρήσης. Τα χημικά προϊόντα που απαριθμούνται στο παράρτημα I μέρος 3 υπόκεινται στη διαδικασία ΣΜΕ, με αναφορά της κατηγορίας χρήσης και, όπου ενδείκνυται, την παροχή συμπληρωματικών πληροφοριών, ειδικά για οποιεσδήποτε απαιτήσεις για γνωστοποίηση εξαγωγής. 3. Οι κατάλογοι που ορίζονται στο παράρτημα I δημοσιοποιούνται μέσω της βάσης δεδομένων. Άρθρο 8 Διαβίβαση γνωστοποιήσεων εξαγωγής σε μέρη της σύμβασης και άλλες χώρες 1. Για τις ουσίες του παραρτήματος I μέρος 1 ή τα μείγματα που περιέχουν αυτές τις ουσίες σε συγκεντρώσεις τέτοιες ώστε να συνεπάγονται υποχρεώσεις επισήμανσης του κανονισμού (ΕΚ) αριθ. 1272/2008 ανεξαρτήτως της παρουσίας άλλων ουσιών, εφαρμόζονται οι παράγραφοι 2 έως 8 του παρόντος άρθρου ανεξάρτητα από τη σκοπούμενη χρήση του χημικού προϊόντος στο μέρος της σύμβασης ή άλλη χώρα εισαγωγής. 2. Όταν ένας εξαγωγέας πρόκειται να εξαγάγει χημικό προϊόν αναφερόμενο στην παράγραφο 1 από την Ένωση σε μέρος της σύμβασης ή άλλη χώρα για πρώτη φορά κατά την ημερομηνία ή μετά την ημερομηνία υπαγωγής του εν λόγω προϊόντος στις διατάξεις του παρόντος κανονισμού, ο εξαγωγέας το γνωστοποιεί στην ορισθείσα εθνική αρχή του κράτους μέλους στο οποίο είναι εγκατεστημένος («το κράτος μέλος του εξαγωγέα»), το αργότερο 35 ημέρες πριν από την αναμενόμενη ημερομηνία εξαγωγής του χημικού προϊόντος. Στη συνέχεια, ο εξαγωγέας γνωστοποιεί στην ορισθείσα εθνική αρχή του κράτους μέλους την πρώτη εξαγωγή του συγκεκριμένου χημικού προϊόντος για κάθε ημερολογιακό έτος, το αργότερο 35 ημέρες πριν από την προβλεπόμενη ημερομηνία εξαγωγής. Οι γνωστοποιήσεις ανταποκρίνονται στις απαιτήσεις πληροφόρησης που ορίζονται στο παράρτημα II και τίθενται στη διάθεση της Επιτροπής και των κρατών μελών μέσω της βάσης δεδομένων. Η ορισθείσα εθνική αρχή του κράτους μέλους του εξαγωγέα ελέγχει αν οι πληροφορίες είναι σύμφωνες με το παράρτημα II και, εάν η γνωστοποίηση είναι πλήρης, τη διαβιβάζει στον Οργανισμό το αργότερο 25 ημέρες πριν από την αναμενόμενη ημερομηνία εξαγωγής. Ο Οργανισμός, εξ ονόματος της Επιτροπής, διαβιβάζει τη γνωστοποίηση στην ορισθείσα εθνική αρχή του μέρους εισαγωγής ή στην αρμόδια αρχή της άλλης χώρας εισαγωγής και λαμβάνει τα αναγκαία μέτρα για να εξασφαλίσει ότι αυτή έχει λάβει την εν λόγω γνωστοποίηση το αργότερο 15 ημέρες πριν από την πρώτη προβλεπόμενη εξαγωγή του χημικού προϊόντος και, στη συνέχεια, το αργότερο 15 ημέρες πριν από την πρώτη εξαγωγή του για κάθε επόμενο ημερολογιακό έτος. Ο Οργανισμός καταχωρίζει κάθε γνωστοποίηση εξαγωγής και αποδίδει σε αυτή αριθμό αναφοράς στη βάση δεδομένων, ενώ θέτει επίσης στη διάθεση του κοινού και των ορισθεισών εθνικών αρχών των κρατών μελών, κατά περίπτωση, επικαιροποιημένο κατάλογο των σχετικών χημικών προϊόντων και των μερών και άλλων χωρών εισαγωγής για κάθε ημερολογιακό έτος μέσω της βάσης δεδομένων. 3. Εάν ο Οργανισμός δεν λάβει από το μέρος της σύμβασης ή την άλλη χώρα εισαγωγής απόδειξη παραλαβής της πρώτης γνωστοποίησης εξαγωγής μετά την ένταξη του χημικού προϊόντος στο παράρτημα I μέρος 1 εντός 30 ημερών από την αποστολή της γνωστοποίησης, αποστέλλει δεύτερη γνωστοποίηση εξ ονόματος της Επιτροπής. Ο Οργανισμός, εξ ονόματος της Επιτροπής, καταβάλλει εύλογες προσπάθειες για να εξασφαλίσει τη λήψη της δεύτερης γνωστοποίησης από την ορισθείσα εθνική αρχή του μέρους εισαγωγής ή από την αρμόδια αρχή της άλλης χώρας εισαγωγής. 4. Για τις εξαγωγές ουσιών που πραγματοποιούνται μετά την έναρξη ισχύος των τροποποιήσεων της νομοθεσίας της Ένωσης σχετικά με την εμπορία, τη χρήση ή την επισήμανση των εν λόγω ουσιών ή όποτε η σύνθεση των εν λόγω μειγμάτων μεταβάλλεται με αποτέλεσμα να αλλάζει η επισήμανσή τους, γίνεται νέα γνωστοποίηση εξαγωγής σύμφωνα με την παράγραφο 2. Η νέα γνωστοποίηση ανταποκρίνεται στις απαιτήσεις πληροφόρησης που ορίζονται στο παράρτημα II και αναφέρει ότι πρόκειται για αναθεώρηση προηγούμενης γνωστοποίησης. 5. Όταν η εξαγωγή χημικού προϊόντος έχει σχέση με κατάσταση έκτακτης ανάγκης, κατά την οποία κάθε καθυστέρηση μπορεί να θέσει σε κίνδυνο τη δημόσια υγεία ή το περιβάλλον στο μέρος της σύμβασης ή άλλη χώρα εισαγωγής, η ορισθείσα εθνική αρχή του κράτους μέλους του εξαγωγέα έχει τη διακριτική ευχέρεια να παράσχει, πλήρη ή μερική εξαίρεση από τις απαιτήσεις των παραγράφων 2, 3 και 4, κατόπιν αιτιολογημένου αιτήματος του εξαγωγέα ή του μέρους της σύμβασης ή άλλης χώρας εισαγωγής και μετά από διαβούλευση με την Επιτροπή, την οποία επικουρεί ο Οργανισμός. Η απόφαση επί του αιτήματος θεωρείται ότι έχει ληφθεί κατόπιν διαβούλευσης με την Επιτροπή εάν δεν υπάρχει αποκλίνουσα απάντηση από την Επιτροπή εντός 10 ημερών στην ορισθείσα εθνική αρχή του κράτους μέλους που της στέλνει λεπτομερή στοιχεία του αιτήματος. 6. Με την επιφύλαξη των υποχρεώσεων που επιβάλλει το άρθρο 19 παράγραφος 2, οι υποχρεώσεις των παραγράφων 2, 3 και 4 του παρόντος άρθρου παύουν να ισχύουν όταν πληρούνται όλες οι ακόλουθες προϋποθέσεις: α) το χημικό προϊόν έχει υπαχθεί στη διαδικασία ΣΜΕ, β) η χώρα εισαγωγής που αποτελεί μέρος της σύμβασης έχει απαντήσει στη Γραμματεία, σύμφωνα με το άρθρο 10 παράγραφος 2 της σύμβασης, αν συναινεί ή όχι στην εισαγωγή του χημικού προϊόντος, και γ) η Επιτροπή έχει ενημερωθεί από τη Γραμματεία σχετικά με την απάντηση αυτή και έχει διαβιβάσει τις σχετικές πληροφορίες στα κράτη μέλη και στον Οργανισμό. Παρά το πρώτο εδάφιο της παρούσας παραγράφου, οι υποχρεώσεις των παραγράφων 2, 3 και 4 του παρόντος άρθρου δεν παύουν να ισχύουν στις περιπτώσεις όπου η χώρα εισαγωγής είναι μέρος της σύμβασης και απαιτεί ρητά τη συνέχιση της γνωστοποίησης εξαγωγής από τα μέρη εξαγωγής, π.χ. μέσω των αποφάσεων για τις εισαγωγές ή με άλλον τρόπο. Με την επιφύλαξη των υποχρεώσεων που επιβάλλει το άρθρο 19 παράγραφος 2, οι υποχρεώσεις των παραγράφων 2, 3 και 4 του παρόντος άρθρου παύουν επίσης να ισχύουν όταν πληρούνται αμφότερες οι ακόλουθες προϋποθέσεις: α) η ορισθείσα εθνική αρχή του μέρους εισαγωγής ή η αρμόδια αρχή της άλλης χώρας εισαγωγής έχει παραιτηθεί από την απαίτηση γνωστοποίησης πριν από την εξαγωγή του χημικού προϊόντος, και β) η Επιτροπή έχει λάβει τις σχετικές πληροφορίες από τη Γραμματεία ή από την ορισθείσα εθνική αρχή του μέρους εισαγωγής ή από την αρμόδια αρχή της άλλης χώρας εισαγωγής και τις έχει διαβιβάσει στα κράτη μέλη και στον Οργανισμό, ο οποίος τις έχει δημοσιοποιήσει μέσω της βάσης δεδομένων στον οικείο δικτυακό τόπο. 7. Η Επιτροπή, οι ορισθείσες εθνικές αρχές των κρατών μελών, ο Οργανισμός και οι εξαγωγείς παρέχουν κατόπιν αιτήσεως στα μέρη της σύμβασης και στις άλλες χώρες εισαγωγής διαθέσιμες συμπληρωματικές πληροφορίες για τα εξαγόμενα χημικά προϊόντα,. 8. Τα κράτη μέλη μπορούν να θεσπίζουν, με διαφανή τρόπο, συστήματα που επιβάλλουν στους εξαγωγείς την υποχρέωση καταβολής διοικητικών τελών για κάθε γνωστοποίηση εξαγωγής και για κάθε αίτηση ρητής συναίνεσης, ανάλογα με τις δαπάνες στις οποίες υποβάλλονται για τη διεκπεραίωση των διαδικασιών που καθορίζονται στις παραγράφους 2 και 4 του παρόντος άρθρου και στο άρθρο 14 παράγραφοι 6 και 7. Άρθρο 9 Γνωστοποιήσεις εξαγωγών που λαμβάνονται από μέρη της σύμβασης και άλλες χώρες 1. Οι γνωστοποιήσεις εξαγωγών τις οποίες λαμβάνει ο Οργανισμός από την ορισθείσα εθνική αρχή μέρους της σύμβασης ή από την αρμόδια αρχή άλλης χώρας, για την εξαγωγή στην Ένωση χημικού προϊόντος του οποίου η παρασκευή, η χρήση, ο χειρισμός, η κατανάλωση, η μεταφορά ή η πώληση απαγορεύεται ή υπόκειται σε αυστηρούς περιορισμούς βάσει της νομοθεσίας του εν λόγω μέρους της σύμβασης ή άλλης χώρας, δημοσιοποιούνται μέσω της βάσης δεδομένων εντός 15 ημερών από την παραλαβή παρόμοιας γνωστοποίησης από τον Οργανισμό. Ο Οργανισμός, εξ ονόματος της Επιτροπής, βεβαιώνει τη λήψη της πρώτης γνωστοποίησης εξαγωγής που λαμβάνει για κάθε χημικό προϊόν από κάθε μέρος της σύμβασης ή άλλη χώρα. Η ορισθείσα εθνική αρχή του κράτους μέλους προς το οποίο πραγματοποιείται η εισαγωγή λαμβάνει αντίγραφο κάθε γνωστοποίησης που λαμβάνει ο Οργανισμός, εντός 10 ημερών από την παραλαβή της, συνοδευόμενο από όλες τις διαθέσιμες πληροφορίες. Τα υπόλοιπα κράτη μέλη έχουν δικαίωμα να λάβουν αντίγραφα, κατόπιν αίτησης. 2. Όταν η Επιτροπή ή οι ορισθείσες εθνικές αρχές των κρατών μελών λάβουν γνωστοποιήσεις εξαγωγών, είτε άμεσα είτε έμμεσα, από τις ορισθείσες εθνικές αρχές μερών ή από τις αρμόδιες αρχές άλλων χωρών, διαβιβάζουν αμέσως τις γνωστοποιήσεις αυτές στον Οργανισμό, συνοδευόμενες από όλες τις διαθέσιμες πληροφορίες. Άρθρο 10 Πληροφορίες για την εξαγωγή και εισαγωγή χημικών προϊόντων 1. Κάθε εξαγωγέας μίας ή περισσοτέρων των ακόλουθων κατηγοριών: α) ουσιών του παραρτήματος I, β) μειγμάτων που περιέχουν αυτές τις ουσίες σε συγκεντρώσεις τέτοιες ώστε να συνεπάγονται υποχρεώσεις επισήμανσης του κανονισμού (ΕΚ) αριθ. 1272/2008, ανεξαρτήτως της παρουσίας άλλων ουσιών, ή γ) αντικειμένων που περιέχουν ουσίες του παραρτήματος I μέρος 2 ή 3 σε μορφή που δεν έχει αντιδράσει ή μειγμάτων που περιέχουν αυτές τις ουσίες σε συγκεντρώσεις τέτοιες ώστε να συνεπάγονται υποχρεώσεις επισήμανσης βάσει του κανονισμού (ΕΚ) αριθ. 1272/2008, ανεξαρτήτως της παρουσίας άλλων ουσιών, ενημερώνει την ορισθείσα εθνική αρχή του κράτους μέλους του εξαγωγέα, κατά το πρώτο τρίμηνο κάθε έτους, για τις ποσότητες του χημικού προϊόντος που απέστειλε, ως ουσία και ως συστατικό μειγμάτων ή αντικειμένων, σε κάθε μέρος της σύμβασης ή άλλη χώρα κατά το προηγούμενο έτος. Οι πληροφορίες αυτές συνοδεύονται από κατάλογο με τα ονόματα και τις διευθύνσεις όλων των φυσικών ή νομικών προσώπων που είναι εισαγωγείς χημικού προϊόντος, σε συμβαλλόμενο μέρος ή άλλο κράτος προς το οποίο έγινε αποστολή κατά την ίδια χρονική περίοδο. Στις πληροφορίες αυτές καταγράφονται χωριστά οι εξαγωγές σύμφωνα με το άρθρο 14 παράγραφος 7. Κάθε εισαγωγέας στο εσωτερικό της Ένωσης παρέχει ισοδύναμες πληροφορίες για τις ποσότητες που εισήγαγε στην Ένωση. 2. Κατόπιν αίτησης της Επιτροπής, η οποία επικουρείται από τον Οργανισμό, ή της ορισθείσας εθνικής αρχής του οικείου κράτους μέλους, ο εξαγωγέας ή εισαγωγέας παρέχει κάθε συμπληρωματική πληροφορία σχετικά με τα χημικά προϊόντα η οποία είναι αναγκαία για την εφαρμογή του παρόντος κανονισμού. 3. Κάθε κράτος μέλος παρέχει ετησίως στον Οργανισμό συγκεντρωτικές πληροφορίες σύμφωνα με το παράρτημα III. Ο Οργανισμός συνοψίζει τις πληροφορίες αυτές σε ενωσιακό επίπεδο και δημοσιοποιεί όσες δεν είναι εμπιστευτικές μέσω της βάσης δεδομένων. Άρθρο 11 Γνωστοποίηση χημικών προϊόντων απαγορευμένων ή υποκειμένων σε αυστηρούς περιορισμούς δυνάμει της σύμβασης 1. Η Επιτροπή γνωστοποιεί εγγράφως στη Γραμματεία τα χημικά προϊόντα που απαριθμούνται στο παράρτημα I μέρος 2 τα οποία ανταποκρίνονται στα κριτήρια γνωστοποίησης ΣΜΕ. 2. Σε περίπτωση όπου και άλλα χημικά προϊόντα προστίθενται στο παράρτημα I μέρος 2 σύμφωνα με το άρθρο 23 παράγραφος 2 δεύτερο εδάφιο, η Επιτροπή γνωστοποιεί τα εν λόγω χημικά προϊόντα στη Γραμματεία. Η γνωστοποίηση ΣΜΕ αυτή υποβάλλεται το ταχύτερο δυνατόν μετά την έκδοση της σχετικής οριστικής ρυθμιστικής πράξης στο επίπεδο της Ένωσης με την οποία επιβάλλεται απαγόρευση ή αυστηρός περιορισμός στο χημικό προϊόν, το αργότερο δε 90 ημέρες μετά την ημερομηνία κατά την οποία πρόκειται να εφαρμοστεί η οριστική ρυθμιστική πράξη. 3. Η γνωστοποίηση ΣΜΕ παρέχει όλες τις σχετικές πληροφορίες που απαιτούνται από το παράρτημα IV. 4. Κατά τον καθορισμό προτεραιοτήτων για τις γνωστοποιήσεις, η Επιτροπή λαμβάνει υπόψη αν το χημικό προϊόν περιλαμβάνεται ήδη στο παράρτημα I μέρος 3, σε ποιο βαθμό πληρούνται οι απαιτήσεις για πληροφορίες του παραρτήματος IV και τη σοβαρότητα του κινδύνου που ενέχει το χημικό προϊόν, ιδιαίτερα για τις αναπτυσσόμενες χώρες. Όταν ένα χημικό προϊόν ανταποκρίνεται στα κριτήρια γνωστοποίησης ΣΜΕ, αλλά οι πληροφορίες είναι ανεπαρκείς για την τήρηση των απαιτήσεων του παραρτήματος IV, οι συγκεκριμένοι εξαγωγείς ή εισαγωγείς παρέχουν, κατόπιν αίτησης της Επιτροπής, όλες τις σχετικές πληροφορίες που διαθέτουν, συμπεριλαμβανομένων εκείνων που αντλούνται από άλλα εθνικά ή διεθνή προγράμματα ελέγχου χημικών προϊόντων, εντός 60 ημερών από την αίτηση. 5. Σε περίπτωση τροποποίησης οριστικής ρυθμιστικής πράξης η οποία έχει γνωστοποιηθεί βάσει της παραγράφου 1 ή 2, η Επιτροπή ενημερώνει εγγράφως τη Γραμματεία το ταχύτερο δυνατόν μετά την έκδοση της νέας οριστικής ρυθμιστικής πράξης, το αργότερο δε 60 ημέρες μετά την ημερομηνία κατά την οποία πρόκειται να εφαρμοστεί η νέα οριστική ρυθμιστική πράξη. Η Επιτροπή παρέχει όλες τις σχετικές πληροφορίες που δεν ήταν διαθέσιμες κατά τον χρόνο της αρχικής γνωστοποίησης σύμφωνα με την παράγραφο 1 ή 2, αντίστοιχα. 6. Κατόπιν αίτησης μέρους της σύμβασης ή της Γραμματείας, η Επιτροπή παρέχει συμπληρωματικές πληροφορίες για το χημικό προϊόν ή για την οριστική ρυθμιστική πράξη, εφόσον είναι πρακτικά δυνατόν. Τα κράτη μέλη και ο Οργανισμός, εφόσον τους ζητηθεί, επικουρούν την Επιτροπή στη συγκέντρωση των πληροφοριών, ανάλογα με τις ανάγκες. 7. Η Επιτροπή διαβιβάζει αμέσως στα κράτη μέλη και στον Οργανισμό τις πληροφορίες που λαμβάνει από τη Γραμματεία σχετικά με τις γνωστοποιήσεις χημικών προϊόντων που έχουν απαγορευθεί ή υπαχθεί σε αυστηρούς περιορισμούς από άλλα μέρη της σύμβασης. Όπου ενδείκνυται, η Επιτροπή εκτιμά, σε στενή συνεργασία με τα κράτη μέλη και τον Οργανισμό, την ανάγκη πρότασης μέτρων σε ενωσιακό επίπεδο, προκειμένου να προληφθούν μη αποδεκτοί κίνδυνοι για την ανθρώπινη υγεία ή το περιβάλλον στο εσωτερικό της Ένωσης. 8. Σε περίπτωση όπου ένα κράτος μέλος θεσπίσει εθνική οριστική ρυθμιστική πράξη σύμφωνα με τη σχετική ενωσιακή νομοθεσία, για την επιβολή απαγόρευσης ή αυστηρού περιορισμού σε χημικό προϊόν, υποβάλλει στην Επιτροπή τις σχετικές πληροφορίες. Η Επιτροπή θέτει τις πληροφορίες αυτές στη διάθεση των κρατών μελών. Εντός τεσσάρων εβδομάδων από τη λήψη των πληροφοριών αυτών, τα κράτη μέλη μπορούν να στείλουν στην Επιτροπή και στο κράτος μέλος που υπέβαλε την εθνική οριστική ρυθμιστική πράξη παρατηρήσεις σχετικά με ενδεχόμενη γνωστοποίηση ΣΜΕ, συμπεριλαμβάνοντας ιδίως πληροφορίες για την εθνική ρυθμιστική θέση τους έναντι του συγκεκριμένου χημικού προϊόντος. Αφού εξετάσει τις παρατηρήσεις, το εν λόγω κράτος μέλος πληροφορεί την Επιτροπή ότι αυτή πρέπει να: α) προβεί σε γνωστοποίηση ΣΜΕ στη Γραμματεία σύμφωνα με το παρόν άρθρο, ή β) καταθέσει τις πληροφορίες στη Γραμματεία, σύμφωνα με το άρθρο 12. Άρθρο 12 Πληροφορίες που πρέπει να διαβιβάζονται στη Γραμματεία σχετικά με απαγορευμένα ή υποκείμενα σε αυστηρούς περιορισμούς χημικά προϊόντα τα οποία δεν ανταποκρίνονται στα κριτήρια γνωστοποίησης ΣΜΕ Σε περίπτωση χημικών προϊόντων που περιλαμβάνονται μόνο στον κατάλογο του παραρτήματος I μέρος 1 ή μετά τη λήψη πληροφοριών εκ μέρους κράτους μέλους για τους σκοπούς του άρθρου 11 παράγραφος 8 στοιχείο β), η Επιτροπή παρέχει στη Γραμματεία πληροφορίες για τις σχετικές οριστικές ρυθμιστικές πράξεις, ώστε οι πληροφορίες αυτές να μπορούν να διαδοθούν σε άλλα μέρη της σύμβασης, κατά περίπτωση. Άρθρο 13 Υποχρεώσεις όσον αφορά την εισαγωγή χημικών προϊόντων 1. Η Επιτροπή διαβιβάζει αμέσως στα κράτη μέλη και στον Οργανισμό όλα τα καθοδηγητικά έγγραφα απόφασης που λαμβάνει από τη Γραμματεία. Η Επιτροπή εκδίδει, μέσω εκτελεστικής πράξης, απόφαση εισαγωγής, με τη μορφή τελικής ή προσωρινής απάντησης για την εισαγωγή εξ ονόματος της Ένωσης, η οποία αφορά τις μελλοντικές εισαγωγές του εκάστοτε χημικού προϊόντος. Η εκτελεστική πράξη αυτή εκδίδεται με τη διαδικασία συμβουλευτικής επιτροπής του άρθρου 27 παράγραφος 2. Η Επιτροπή ανακοινώνει την απόφαση στη Γραμματεία το ταχύτερο δυνατόν, το αργότερο δε εννέα μήνες μετά την ημερομηνία αποστολής του καθοδηγητικού εγγράφου απόφασης από τη Γραμματεία. Εάν ένα χημικό προϊόν υπόκειται σε πρόσθετους ή τροποποιημένους περιορισμούς βάσει της ενωσιακής νομοθεσίας, η Επιτροπή αναθεωρεί, μέσω εκτελεστικής πράξης, την απόφαση εισαγωγής. Η εκτελεστική πράξη αυτή εκδίδεται με τη διαδικασία συμβουλευτικής επιτροπής του άρθρου 27 παράγραφος 2. Η Επιτροπή ανακοινώνει την αναθεωρημένη απόφαση εισαγωγής στη Γραμματεία. 2. Στις περιπτώσεις χημικών προϊόντων απαγορευμένων ή υποκείμενων σε αυστηρούς περιορισμούς σε ένα ή περισσότερα κράτη μέλη, η Επιτροπή λαμβάνει υπόψη την πληροφορία αυτή στην οικεία απόφαση εισαγωγής, εφόσον το ζητήσουν εγγράφως τα ενδιαφερόμενα κράτη μέλη. 3. Η απόφαση εισαγωγής που λαμβάνεται βάσει της παραγράφου 1 αφορά την ή τις κατηγορίες που καθορίζονται για το χημικό προϊόν στο καθοδηγητικό έγγραφο απόφασης. 4. Κατά την ανακοίνωση της απόφασης εισαγωγής στη Γραμματεία, η Επιτροπή παρέχει περιγραφή του νομοθετικού ή διοικητικού μέτρου στο οποίο αυτή βασίζεται. 5. Κάθε ορισθείσα εθνική αρχή του κράτους μέλους θέτει τις αποφάσεις εισαγωγής που λαμβάνονται βάσει της παραγράφου 1 στη διάθεση των ενδιαφερομένων που υπάγονται στην αρμοδιότητά της, σύμφωνα με τις οικείες νομοθετικές ή διοικητικές διατάξεις. Ο Οργανισμός δημοσιοποιεί τις αποφάσεις εισαγωγής που λαμβάνονται βάσει της παραγράφου 1 μέσω της βάσης δεδομένων. 6. Όπου ενδείκνυται, η Επιτροπή, σε στενή συνεργασία με τα κράτη μέλη και τον Οργανισμό, εκτιμά την ανάγκη υποβολής πρότασης για την εφαρμογή μέτρων σε ενωσιακό επίπεδο, ώστε να προλαμβάνονται μη αποδεκτοί κίνδυνοι για την ανθρώπινη υγεία ή το περιβάλλον στο εσωτερικό της Ένωσης, λαμβάνοντας υπόψη τις πληροφορίες που περιέχει το καθοδηγητικό έγγραφο απόφασης. Άρθρο 14 Υποχρεώσεις όσον αφορά τις εξαγωγές χημικών προϊόντων, εκτός των απαιτήσεων σχετικά με τη γνωστοποίηση εξαγωγής 1. Η Επιτροπή διαβιβάζει αμέσως στα κράτη μέλη, στον Οργανισμό και στις ευρωπαϊκές ενώσεις βιομηχανιών τις πληροφορίες που λαμβάνει, είτε με τη μορφή εγκυκλίων είτε με άλλο τρόπο, από τη Γραμματεία σχετικά με χημικά προϊόντα που υπόκεινται στη διαδικασία ΣΜΕ, καθώς και τις αποφάσεις μερών εισαγωγής για τους όρους εισαγωγής των εν λόγω χημικών προϊόντων. Διαβιβάζει επίσης αμέσως στα κράτη μέλη και στον Οργανισμό πληροφορίες για τις περιπτώσεις έλλειψης απάντησης σύμφωνα με το άρθρο 10 παράγραφος 2 της σύμβασης. Ο Οργανισμός αποδίδει σε κάθε απόφαση εισαγωγής αριθμό αναφοράς και διατηρεί όλες τις πληροφορίες για τις αποφάσεις εισαγωγής διαθέσιμες στο κοινό μέσω της βάσης δεδομένων, και παρέχει τις πληροφορίες αυτές σε κάθε ενδιαφερόμενο, κατόπιν αίτησής του. 2. Η Επιτροπή ταξινομεί κάθε χημικό προϊόν του παραρτήματος I βάσει της συνδυασμένης ονοματολογίας της Ευρωπαϊκής Ένωσης. Οι ταξινομήσεις αυτές αναθεωρούνται όταν το καθιστούν αναγκαίο οι ενδεχόμενες μεταβολές της ονοματολογίας του εναρμονισμένου συστήματος του Παγκόσμιου Οργανισμού Τελωνείων ή της συνδυασμένης ονοματολογίας της Ευρωπαϊκής Ένωσης για τα σχετικά χημικά προϊόντα. 3. Κάθε κράτος μέλος γνωστοποιεί τις πληροφορίες και τις αποφάσεις που διαβιβάζει η Επιτροπή βάσει της παραγράφου 1 στους ενδιαφερόμενους που υπάγονται στη δικαιοδοσία του. 4. Οι εξαγωγείς συμμορφώνονται με τις αποφάσεις εισαγωγής, το αργότερο έξι μήνες μετά την πρώτη ενημέρωση της Επιτροπής από τη Γραμματεία σχετικά με τις εν λόγω αποφάσεις, σύμφωνα με την παράγραφο 1. 5. Η Επιτροπή, επικουρούμενη από τον Οργανισμό, και τα κράτη μέλη συμβουλεύουν και συνδράμουν τα μέρη εισαγωγής, κατόπιν αίτησής τους και όπου ενδείκνυται, στη συγκέντρωση περαιτέρω πληροφοριών τις οποίες χρειάζονται για να απαντήσουν στη Γραμματεία σχετικά με την εισαγωγή δεδομένου χημικού προϊόντος. 6. Οι ουσίες που περιλαμβάνονται στο παράρτημα I μέρος 2 ή 3 ή τα μείγματα που περιέχουν αυτές τις ουσίες σε συγκεντρώσεις τέτοιες ώστε να συνεπάγονται υποχρεώσεις επισήμανσης βάσει του κανονισμού (ΕΚ) αριθ. 1272/2008 ανεξαρτήτως της παρουσίας άλλων ουσιών και ανεξαρτήτως της σκοπούμενης χρήσης από το μέρος εισαγωγής ή άλλη χώρα εισαγωγής, εξάγονται μόνο εφόσον πληρούται μία από τις ακόλουθες προϋποθέσεις: α) ο εξαγωγέας έχει ζητήσει και λάβει ρητή συναίνεση για την εισαγωγή, μέσω της ορισθείσας εθνικής αρχής του κράτους μέλους του εξαγωγέα κατόπιν διαβουλεύσεων με την Επιτροπή, επικουρούμενη από τον Οργανισμό, και της ορισθείσας εθνικής αρχής του μέρους εισαγωγής ή αρμόδιας αρχής της άλλης χώρας εισαγωγής· β) προκειμένου για χημικά προϊόντα του παραρτήματος I μέρος 3, στην τελευταία εγκύκλιο που έχει εκδοθεί από τη Γραμματεία κατ’ εφαρμογή της παραγράφου 1 αναφέρεται ότι το μέρος εισαγωγής έχει συναινέσει στην εισαγωγή. Σε περίπτωση όπου χημικά προϊόντα του παραρτήματος I μέρος 2 προορίζονται για εξαγωγή σε χώρες του ΟΟΣΑ, η ορισθείσα εθνική αρχή του κράτους μέλους του εξαγωγέα μπορεί να αποφασίσει, κατόπιν αίτησης του εξαγωγέα, μετά από διαβούλευση με την Επιτροπή και κατά περίπτωση, ότι δεν απαιτείται ρητή συναίνεση, εάν το χημικό προϊόν έχει αποτελέσει αντικείμενο έγκρισης, καταχώρισης ή χορήγησης άδειας κατά τον χρόνο εισαγωγής στη χώρα του ΟΟΣΑ. Εφόσον έχει ζητηθεί ρητή συναίνεση σύμφωνα με το πρώτο εδάφιο στοιχείο α), εάν ο Οργανισμός δεν λάβει απάντηση στην αίτηση εντός 30 ημερών, αποστέλλει εξ ονόματος της Επιτροπής υπόμνηση, εκτός εάν η Επιτροπή ή η ορισθείσα εθνική αρχή του κράτους μέλους του εξαγωγέα έχει λάβει απάντηση την οποία έχει διαβιβάσει στον Οργανισμό. Ελλείψει απάντησης εντός νέας προθεσμίας 30 ημερών, ο Οργανισμός μπορεί να αποστείλει περαιτέρω υπομνήσεις, κατά περίπτωση και εάν είναι απαραίτητο. 7. Στην περίπτωση χημικών προϊόντων που περιλαμβάνονται στο παράρτημα I μέρη 2 ή 3, η ορισθείσα εθνική αρχή του κράτους μέλους του εξαγωγέα μπορεί να αποφασίσει, μετά από διαβούλευση με την Επιτροπή, η οποία επικουρείται από τον Οργανισμό, κατά περίπτωση και υπό τους όρους του δευτέρου εδαφίου, ότι η εξαγωγή μπορεί να πραγματοποιηθεί, εάν δεν υπάρχουν αποδεικτικά στοιχεία από επίσημες πηγές από τα οποία προκύπτει ότι το μέρος εισαγωγής ή άλλη χώρα δεν εξέδωσε τελική ρυθμιστική πράξη για την απαγόρευση ή την υπαγωγή σε αυστηρούς περιορισμούς της χρήσης του χημικού προϊόντος και εάν αφού καταβλήθηκε κάθε εύλογη προσπάθεια, δεν ελήφθη απάντηση σε αίτηση ρητής συναίνεσης κατ’ εφαρμογή της παραγράφου 6 στοιχείο α), εντός 60 ημερών και πληρούται μία από τις ακόλουθες προϋποθέσεις: α) υπάρχουν αποδεικτικά στοιχεία από επίσημες πηγές του μέρους της σύμβασης ή άλλης χώρας εισαγωγής, από τα οποία προκύπτει ότι το χημικό προϊόν έχει αποτελέσει αντικείμενο έγκρισης, καταχώρισης ή χορήγησης άδειας· ή β) η δηλωθείσα στη γνωστοποίηση εξαγωγής σκοπούμενη χρήση και επικυρωθείσα γραπτώς από το φυσικό ή νομικό πρόσωπο που είναι εισαγωγέας του χημικού προϊόντος σε ένα συμβαλλόμενο μέρος ή άλλο κράτος, δεν είναι στην κατηγορία για την οποία το χημικό προϊόν καταγράφεται στο παράρτημα I μέρος 2 ή 3και υπάρχουν αποδεικτικά στοιχεία από επίσημες πηγές ότι το χημικό προϊόν, κατά την τελευταία πενταετία, χρησιμοποιήθηκε ή εισήχθη στο μέρος της σύμβασης ή άλλη οικεία χώρα. Στην περίπτωση χημικών προϊόντων που περιλαμβάνονται στο παράρτημα I μέρος 3, εξαγωγή με βάση την πλήρωση των κριτηρίων που ορίζονται στο στοιχείο β) μπορεί να μην πραγματοποιηθεί εάν το χημικό προϊόν έχει ταξινομηθεί σύμφωνα με τον κανονισμό (ΕΚ) αριθ. 1272/2008 ως καρκινογόνο κατηγορίας 1Α ή 1Β, ή μεταλλαξιογόνο κατηγορίας 1Α ή 1Β, ή τοξικό για την αναπαραγωγή κατηγορίας 1Α ή 1Β ή το χημικό προϊόν πληροί τα κριτήρια του παραρτήματος XIII του κανονισμού (ΕΚ) αριθ. 1907/2006 επειδή είναι ανθεκτικό, βιοσυσσωρεύσιμο και τοξικό ή άκρως ανθεκτικό και άκρως βιοσυσσωρεύσιμο. Η ορισθείσα εθνική αρχή του κράτους μέλους του εξαγωγέα, μετά από διαβούλευση με την Επιτροπή, η οποία επικουρείται από τον Οργανισμό, εξετάζει κατά τη λήψη απόφασης για την εξαγωγή χημικών προϊόντων του παραρτήματος I μέρος 3 τις πιθανές επιπτώσεις στην υγεία του ανθρώπου και στο περιβάλλον από τη χρήση του χημικού προϊόντος στο μέρος της σύμβασης ή την άλλη χώρα εισαγωγής και υποβάλλει τη σχετική τεκμηρίωση στον Οργανισμό, ώστε να είναι διαθέσιμη μέσω της βάσης δεδομένων στον δικτυακό του τόπο. 8. Η ισχύς κάθε ρητής συναίνεσης βάσει της παραγράφου 6 στοιχείο α) ή απόφασης να πραγματοποιηθεί η εξαγωγή χωρίς ρητή συναίνεση βάσει της παραγράφου 7 επανεξετάζεται περιοδικά από την Επιτροπή σε συνεννόηση με τα ενδιαφερόμενα κράτη μέλη, ως εξής: α) για κάθε ρητή συναίνεση βάσει της παραγράφου 6 στοιχείο α), απαιτείται νέα ρητή συναίνεση το αργότερο στο τέλος του τρίτου ημερολογιακού έτους μετά την παροχή της, εκτός αντίθετων όρων της εν λόγω συναίνεσης· β) εάν δεν ληφθεί εν τω μεταξύ απάντηση σε αίτηση, κάθε απόφαση να πραγματοποιηθεί η εξαγωγή χωρίς ρητή συναίνεση βάσει της παραγράφου 7 ισχύει για δώδεκα μήνες κατ’ ανώτατο όριο, μετά την πάροδο των οποίων απαιτείται ρητή συναίνεση. Ωστόσο, στις περιπτώσεις του στοιχείου α) του πρώτου εδαφίου, οι εξαγωγές μπορούν να συνεχίζονται και μετά τη λήξη της αντίστοιχης περιόδου, μέχρι να ληφθεί απάντηση σε νέα αίτηση ρητής συναίνεσης, για επιπρόσθετη περίοδο δώδεκα μηνών. 9. Ο Οργανισμός καταχωρίζει στη βάση δεδομένων όλες τις αιτήσεις ρητής συναίνεσης, τις λαμβανόμενες απαντήσεις και τις αποφάσεις να πραγματοποιηθεί η εξαγωγή χωρίς ρητή συναίνεση, περιλαμβανομένης της τεκμηρίωσης που αναφέρεται στο τρίτο εδάφιο της παραγράφου 7. Κάθε ρητή συναίνεση που εξασφαλίζεται ή αποτελεί αντικείμενο εξαίρεσης λαμβάνει αριθμό αναφοράς και εγγράφεται σε πίνακα, συνοδευόμενη από όλες τις σχετικές πληροφορίες σχετικά με τους τυχόν συναρτημένους όρους, όπως ημερομηνίες ισχύος. Οι μη εμπιστευτικές πληροφορίες δημοσιοποιούνται μέσω της βάσης δεδομένων του Οργανισμού. 10. Κανένα χημικό προϊόν δεν εξάγεται πέραν των έξι μηνών πριν από την ημερομηνία λήξης του, όπου αυτή υπάρχει ή απορρέει από την ημερομηνία παραγωγής, εκτός εάν οι εγγενείς ιδιότητες του προϊόντος το καθιστούν πρακτικά ανεφάρμοστο. Ειδικότερα, στην περίπτωση των φυτοφαρμάκων, οι εξαγωγείς εξασφαλίζουν το βέλτιστο μέγεθος και συσκευασία των δοχείων των φυτοφαρμάκων, ώστε να ελαχιστοποιείται ο κίνδυνος δημιουργίας αποθεμάτων παρωχημένων προϊόντων. 11. Κατά την εξαγωγή φυτοφαρμάκων, οι εξαγωγείς εξασφαλίζουν ότι η επισήμανση περιλαμβάνει ειδικές πληροφορίες για τις συνθήκες αποθήκευσης και τη σταθερότητα κατά την αποθήκευση στις κλιματικές συνθήκες του μέρους της σύμβασης ή της άλλης χώρας εισαγωγής. Επιπλέον, εξασφαλίζουν ότι τα εξαγόμενα φυτοφάρμακα ανταποκρίνονται στις προδιαγραφές καθαρότητας που καθορίζονται στην ενωσιακή νομοθεσία. Άρθρο 15 Εξαγωγές ορισμένων χημικών προϊόντων και αντικειμένων 1. Τα αντικείμενα υπόκεινται στη διαδικασία γνωστοποίησης εξαγωγής που προβλέπεται στο άρθρο 8, εάν περιέχουν ένα από τα ακόλουθα: α) ουσίες του παραρτήματος I μέρος 2 ή 3 σε μορφή που δεν έχει αντιδράσει· β) μείγματα που περιέχουν αυτές τις ουσίες σε συγκεντρώσεις τέτοιες ώστε να συνεπάγονται υποχρεώσεις επισήμανσης βάσει του κανονισμού (ΕΚ) αριθ. 1272/2008, ανεξαρτήτως της παρουσίας άλλων ουσιών. 2. Τα χημικά προϊόντα και τα αντικείμενα των οποίων η χρήση απαγορεύεται στην Ένωση για λόγους προστασίας της ανθρώπινης υγείας ή του περιβάλλοντος και τα οποία απαριθμούνται στο παράρτημα V, δεν εξάγονται. Άρθρο 16 Πληροφορίες για την κυκλοφορία υπό καθεστώς διαμετακόμισης 1. Ο κατάλογος των μερών της σύμβασης που απαιτούν να ενημερώνονται για την κυκλοφορία υπό καθεστώς διαμετακόμισης χημικών προϊόντων τα οποία υπόκεινται στη διαδικασία ΣΜΕ, καθώς και οι πληροφορίες που ζητά κάθε μέρος της σύμβασης, μέσω της Γραμματείας, παρατίθενται στο παράρτημα VI. 2. Όταν χημικό προϊόν περιλαμβανόμενο στο παράρτημα I μέρος 3 μεταφέρεται μέσω της επικράτειας μέρους της σύμβασης περιλαμβανόμενου στο παράρτημα VI, ο εξαγωγέας παρέχει στην ορισθείσα εθνική αρχή του κράτους μέλους του εξαγωγέα, εφόσον είναι πρακτικά δυνατόν, τις πληροφορίες που απαιτούνται από το μέρος της σύμβασης σύμφωνα με το παράρτημα VI, το αργότερο 30 ημέρες πριν από την πρώτη διαμετακόμιση και το αργότερο 8 ημέρες πριν από κάθε επόμενη διαμετακόμιση. 3. Η ορισθείσα εθνική αρχή του κράτους μέλους του εξαγωγέα διαβιβάζει στην Επιτροπή, με κοινοποίηση στον Οργανισμό, τις πληροφορίες που λαμβάνει από τον εξαγωγέα βάσει της παραγράφου 2, καθώς και κάθε διαθέσιμη συμπληρωματική πληροφορία. 4. Η Επιτροπή διαβιβάζει τις λαμβανόμενες βάσει της παραγράφου 3 πληροφορίες στις ορισθείσες εθνικές αρχές των μερών της σύμβασης που τις ζήτησαν, καθώς και κάθε διαθέσιμη συμπληρωματική πληροφορία, το αργότερο 15 ημέρες πριν από την πρώτη διαμετακόμιση και πριν από κάθε επόμενη διαμετακόμιση. Άρθρο 17 Πληροφορίες που πρέπει να συνοδεύουν τα εξαγόμενα χημικά προϊόντα 1. Τα χημικά προϊόντα που προορίζονται για εξαγωγή υπόκεινται στις διατάξεις για τη συσκευασία και επισήμανση που προβλέπονται στον κανονισμό (ΕΚ) αριθ. 1107/2009, την οδηγία 98/8/ΕΚ και τον κανονισμό (ΕΚ) αριθ. 1272/2008 ή σε άλλη σχετική ενωσιακή νομοθεσία ή θεσπίζονται βάσει αυτών. Το πρώτο εδάφιο εφαρμόζεται εκτός εάν οι εν λόγω διατάξεις έρχονται σε αντίθεση με τυχόν ειδικές απαιτήσεις των μερών εισαγωγής ή άλλων χωρών. 2. Όπου ενδείκνυται, αναγράφονται στην ετικέτα η ημερομηνία λήξης και η ημερομηνία παραγωγής των χημικών προϊόντων που αναφέρονται στην παράγραφο 1 ή περιλαμβάνονται στο παράρτημα I, ενώ, εάν είναι αναγκαίο, παρατίθενται ημερομηνίες λήξης για διάφορες κλιματικές ζώνες. 3. Όταν εξάγονται χημικά προϊόντα που αναφέρονται στην παράγραφο 1, συνοδεύονται από δελτίο δεδομένων ασφαλείας σύμφωνα με τον κανονισμό (ΕΚ) αριθ. 1907/2006. Ο εξαγωγέας αποστέλλει το σχετικό δελτίο δεδομένων ασφαλείας σε κάθε φυσικό ή νομικό πρόσωπο που είναι εισαγωγέας χημικού προϊόντος σε συμβαλλόμενο μέρος ή άλλο κράτος. 4. Οι πληροφορίες στην ετικέτα και στο δελτίο δεδομένων ασφαλείας παρέχονται, εφόσον είναι πρακτικά δυνατόν, στις επίσημες γλώσσες, ή σε μία ή περισσότερες από τις κύριες γλώσσες, της χώρας προορισμού ή της περιοχής σκοπούμενης χρήσης. Άρθρο 18 Υποχρεώσεις των αρχών των κρατών μελών όσον αφορά τον έλεγχο εισαγωγής και εξαγωγής 1. Κάθε κράτος μέλος ορίζει τις αρχές, όπως οι τελωνειακές, οι οποίες έχουν την ευθύνη του ελέγχου των εισαγωγών και εξαγωγών χημικών προϊόντων που περιλαμβάνονται στο παράρτημα I, εκτός εάν το έχει ήδη πράξει πριν από την έναρξη ισχύος του παρόντος κανονισμού. Η Επιτροπή, επικουρούμενη από τον Οργανισμό, και τα κράτη μέλη ενεργούν με επικεντρωμένο και συντονισμένο τρόπο κατά τον έλεγχο της συμμόρφωσης των εξαγωγέων με τον παρόντα κανονισμό. 2. Για τον συντονισμό του δικτύου των αρχών των κρατών μελών που είναι αρμόδιες για την εφαρμογή του παρόντος κανονισμού αξιοποιείται το φόρουμ ανταλλαγής πληροφοριών σχετικά με τον έλεγχο της εφαρμογής, το οποίο έχει συσταθεί με τον κανονισμό (ΕΚ) αριθ. 1907/2006. 3. Κάθε κράτος μέλος, στις τακτικές εκθέσεις για τη λειτουργία των διαδικασιών, που υποβάλλει σύμφωνα με το άρθρο 22 παράγραφος 1, συμπεριλαμβάνει λεπτομέρειες των δραστηριοτήτων των αρχών του στο συγκεκριμένο πεδίο. Άρθρο 19 Περαιτέρω υποχρεώσεις των εξαγωγέων 1. Οι εξαγωγείς χημικών προϊόντων που υπόκεινται στις υποχρεώσεις του άρθρου 8 παράγραφοι 2 και 4 αναγράφουν τους ισχύοντες αριθμούς αναφοράς στις οικείες διασαφήσεις εξαγωγής (θέση 44 του ενιαίου διοικητικού εγγράφου ή αντίστοιχο στοιχείο δεδομένων στην ηλεκτρονική διασάφηση εξαγωγής) οι οποίες αναφέρονται στο άρθρο 161 παράγραφος 5 του κανονισμού (ΕΟΚ) αριθ. 2913/92. 2. Οι εξαγωγείς χημικών προϊόντων που απαλλάσσονται, βάσει του άρθρου 8 παράγραφος 5, από τις υποχρεώσεις τις οποίες επιβάλλουν οι παράγραφοι 2 και 4 του εν λόγω άρθρου ή οι εξαγωγείς χημικών προϊόντων για τα οποία οι υποχρεώσεις αυτές έχουν παύσει να υφίστανται σύμφωνα με το άρθρο 8 παράγραφος 6, λαμβάνουν ειδικό αριθμό αναφοράς μέσω της βάσης δεδομένων και αναγράφουν τον εν λόγω αριθμό αναφοράς στις οικείες διασαφήσεις εξαγωγής. 3. Οι εξαγωγείς χρησιμοποιούν τη βάση δεδομένων, όταν αυτός το ζητεί, για την υποβολή των πληροφοριών που απαιτούνται για την εκπλήρωση των υποχρεώσεών τους οι οποίες απορρέουν από τον παρόντα κανονισμό. Άρθρο 20 Ανταλλαγή πληροφοριών 1. Η Επιτροπή, επικουρούμενη από τον Οργανισμό, και τα κράτη μέλη διευκολύνουν, κατά περίπτωση, την παροχή επιστημονικών, τεχνικών, οικονομικών και νομικών πληροφοριών σχετικά με τα χημικά προϊόντα που υπάγονται στον παρόντα κανονισμό, συμπεριλαμβανομένων τοξικολογικών και οικοτοξικολογικών πληροφοριών, καθώς και πληροφοριών για την ασφάλεια. Η Επιτροπή, όπου χρειάζεται με την υποστήριξη των κρατών μελών και του Οργανισμού, εξασφαλίζει τα ακόλουθα: α) την παροχή διαθέσιμων στο κοινό πληροφοριών για ρυθμιστικές πράξεις σχετικές με τους στόχους της σύμβασης· β) την παροχή πληροφοριών σε μέρη της σύμβασης και άλλες χώρες, απευθείας ή μέσω της Γραμματείας, σχετικά με τις πράξεις που περιορίζουν σημαντικά μία ή περισσότερες χρήσεις χημικού προϊόντος. 2. Η Επιτροπή, τα κράτη μέλη και ο Οργανισμός προστατεύουν όλες τις εμπιστευτικές πληροφορίες που λαμβάνουν από μέρος της σύμβασης ή άλλη χώρα, κατά τα αμοιβαίως συμφωνηθέντα. 3. Όσον αφορά τη διαβίβαση πληροφοριών στο πλαίσιο του παρόντος κανονισμού και με την επιφύλαξη της οδηγίας 2003/4/ΕΚ του Ευρωπαϊκού Κοινοβουλίου και του Συμβουλίου, της 28ης Ιανουαρίου 2003, για την πρόσβαση του κοινού σε περιβαλλοντικές πληροφορίες (21), δεν θεωρούνται εμπιστευτικές τουλάχιστον οι ακόλουθες πληροφορίες: α) οι πληροφορίες που καθορίζονται στα παραρτήματα II και IV· β) οι πληροφορίες που περιλαμβάνονται στα αναφερόμενα στο άρθρο 17 παράγραφος 3 δελτία δεδομένων ασφαλείας· γ) η ημερομηνία λήξης των χημικών προϊόντων· δ) η ημερομηνία παραγωγής των χημικών προϊόντων· ε) οι πληροφορίες για μέτρα προφύλαξης, μεταξύ των οποίων η ταξινόμηση επικινδυνότητας, το είδος του κινδύνου και οι σχετικές υποδείξεις ασφαλείας· στ) τα συνοπτικά αποτελέσματα των τοξικολογικών και οικοτοξικολογικών δοκιμών· ζ) οι πληροφορίες για τη μεταχείριση της συσκευασίας αφού απομακρυνθούν τα χημικά προϊόντα. 4. Ο Οργανισμός συγκεφαλαιώνει ανά διετία τις διαβιβαζόμενες πληροφορίες. Άρθρο 21 Τεχνική βοήθεια Η Επιτροπή οι ορισθείσες εθνικές αρχές των κρατών μελών και ο Οργανισμός, λαμβάνοντας ιδίως υπόψη τις ανάγκες των αναπτυσσόμενων χωρών και των χωρών με οικονομία σε μεταβατικό στάδιο, συνεργάζονται στην παροχή τεχνικής βοήθειας, συμπεριλαμβανομένης της κατάρτισης, με σκοπό την ανάπτυξη της υποδομής, της ικανότητας και της ειδίκευσης που απαιτούνται για την ορθή διαχείριση των χημικών προϊόντων σε όλη τη διάρκεια ζωής τους. Ειδικότερα, και για να καταστούν οι εν λόγω χώρες ικανές να εφαρμόσουν τη σύμβαση, προωθείται τεχνική βοήθεια που συνίσταται στην παροχή τεχνικών πληροφοριών για τα χημικά προϊόντα, στην προώθηση της ανταλλαγής εμπειρογνωμόνων, στη στήριξη της σύστασης ή διατήρησης των ορισθεισών εθνικών αρχών και στην παροχή τεχνικής ειδίκευσης για τον εντοπισμό πολύ επικίνδυνων σκευασμάτων φυτοφαρμάκων και για την κατάρτιση των γνωστοποιήσεων προς τη Γραμματεία. Η Επιτροπή και τα κράτη μέλη συμμετέχουν ενεργά στις διεθνείς δραστηριότητες που αφορούν τη δημιουργία ικανότητας διαχείρισης χημικών προϊόντων, με την παροχή πληροφοριών σχετικά με τα έργα που στηρίζουν ή χρηματοδοτούν για τη βελτίωση της διαχείρισης των χημικών προϊόντων στις αναπτυσσόμενες χώρες και στις χώρες με οικονομία σε μεταβατικό στάδιο. Η Επιτροπή και τα κράτη μέλη εξετάζουν επίσης το ενδεχόμενο στήριξης μη κυβερνητικών οργανώσεων. Άρθρο 22 Παρακολούθηση και υποβολή εκθέσεων 1. Τα κράτη μέλη και ο Οργανισμός διαβιβάζουν ανά τριετία στην Επιτροπή πληροφορίες σχετικά με τη λειτουργία των διαδικασιών που προβλέπονται από τον παρόντα κανονισμό, συμπεριλαμβανομένων των τελωνειακών ελέγχων, των παραβάσεων, των κυρώσεων και των διορθωτικών μέτρων, κατά περίπτωση. Η Επιτροπή εκδίδει εκτελεστική πράξη η οποία καθορίζει εκ των προτέρων κοινό υπόδειγμα για την υποβολή των πληροφοριών. Η εν λόγω εκτελεστική πράξη εκδίδεται σύμφωνα με τη συμβουλευτική διαδικασία που μνημονεύεται στο άρθρο 27 παράγραφος 2. 2. Η Επιτροπή συντάσσει ανά τριετία έκθεση σχετικά με την εκτέλεση των προβλεπόμενων στον παρόντα κανονισμό καθηκόντων που εμπίπτουν στην αρμοδιότητά της και την ενσωματώνει σε συγκεφαλαιωτική έκθεση, στην οποία συμπεριλαμβάνει τις πληροφορίες που παρέχονται από τα κράτη μέλη και από τον Οργανισμό σύμφωνα με την παράγραφο 1. Σύνοψη της έκθεσης αυτής, η οποία δημοσιεύεται στο διαδίκτυο, διαβιβάζεται στο Ευρωπαϊκό Κοινοβούλιο και στο Συμβούλιο. 3. Όσον αφορά τις πληροφορίες που παρέχονται σύμφωνα με τις παραγράφους 1 και 2, η Επιτροπή, τα κράτη μέλη και ο Οργανισμός συμμορφώνονται με τις σχετικές υποχρεώσεις προστασίας του απορρήτου και της κυριότητας των δεδομένων. Άρθρο 23 Επικαιροποίηση των παραρτημάτων 1. Η Επιτροπή επανεξετάζει τον κατάλογο χημικών προϊόντων του παραρτήματος I τουλάχιστον ετησίως, με βάση τις εξελίξεις στο πλαίσιο του ενωσιακού δικαίου και της σύμβασης. 2. Για να προσδιοριστεί αν μια οριστική ρυθμιστική πράξη σε ενωσιακό επίπεδο συνιστά απαγόρευση ή αυστηρό περιορισμό, εκτιμώνται οι επιδράσεις της πράξης αυτής στο επίπεδο των υποκατηγοριών των κατηγοριών «φυτοφάρμακα» και «βιομηχανικά χημικά προϊόντα». Εάν η οριστική ρυθμιστική πράξη απαγορεύει ή περιορίζει αυστηρά τη χρήση ενός χημικού προϊόντος σε οποιαδήποτε υποκατηγορία, τότε αυτό εντάσσεται στο παράρτημα I μέρος 1. Για να προσδιοριστεί αν μια οριστική ρυθμιστική πράξη σε ενωσιακό επίπεδο συνιστά απαγόρευση ή αυστηρό περιορισμό που συνεπάγεται ότι το εξεταζόμενο χημικό προϊόν ανταποκρίνεται στα κριτήρια γνωστοποίησης ΣΜΕ σύμφωνα με το άρθρο 11, εκτιμώνται οι επιδράσεις της πράξης αυτής στο επίπεδο των κατηγοριών «φυτοφάρμακα» και «βιομηχανικά χημικά προϊόντα». Εάν η οριστική ρυθμιστική πράξη απαγορεύει ή περιορίζει αυστηρά τη χρήση χημικού προϊόντος σε οποιαδήποτε κατηγορία, τότε αυτό εντάσσεται επίσης στο παράρτημα I μέρος 2. 3. Η απόφαση να συμπεριληφθούν χημικά προϊόντα στο παράρτημα I ή να τροποποιηθεί η καταχώρισή τους, κατά περίπτωση, λαμβάνεται χωρίς αδικαιολόγητη καθυστέρηση. 4. Για να προσαρμόζεται ο παρών κανονισμός στην τεχνική πρόοδο, η Επιτροπή εξουσιοδοτείται να εκδίδει πράξεις κατ’ εξουσιοδότηση σύμφωνα με το άρθρο 26, όσον αφορά τα ακόλουθα μέτρα: α) ένταξη χημικού προϊόντος στο παράρτημα I μέρη 1 ή 2 σύμφωνα με την παράγραφο 2 του παρόντος άρθρου μετά από οριστική ρυθμιστική πράξη σε ενωσιακό επίπεδο και τροποποιήσεις του παραρτήματος I, συμπεριλαμβανομένων λοιπών αλλαγών σε υφιστάμενες καταχωρίσεις· β) ένταξη χημικού προϊόντος που εμπίπτει στον κανονισμό (ΕΚ) αριθ. 850/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τους έμμονους οργανικούς ρύπους (22) στο παράρτημα V μέρος 1· γ) ένταξη χημικού προϊόντος που υπόκειται ήδη σε απαγόρευση εξαγωγής σε ενωσιακό επίπεδο στο παράρτημα V μέρος 2· δ) τροποποιήσεις υφιστάμενων καταχωρίσεων στο παράρτημα V· ε) τροποποιήσεις των παραρτημάτων II, ΙΙΙ, IV και VΙ. Άρθρο 24 Προϋπολογισμός του Οργανισμού 1. Για τους σκοπούς του παρόντος κανονισμού, τα έσοδα του Οργανισμού προέρχονται από: α) επιδότηση από την Ένωση, η οποία εγγράφεται στον γενικό προϋπολογισμό της Ένωσης (τμήμα «Επιτροπή»)· β) εθελοντικές συνεισφορές των κρατών μελών. 2. Τα έσοδα και οι δαπάνες για τις δραστηριότητες δυνάμει του παρόντος κανονισμού διαχωρίζονται από εκείνα που αφορούν δραστηριότητες δυνάμει άλλων κανονισμών μέσω της εγγραφής τους σε διαφορετικά τμήματα του προϋπολογισμού του Οργανισμού. Τα αναφερόμενα στην παράγραφο 1 έσοδα του Οργανισμού χρησιμοποιούνται για την εκτέλεση των καθηκόντων του που απορρέουν από τον παρόντα κανονισμό. 3. Εντός πέντε ετών από την 1η Μαρτίου 2014, η Επιτροπή εξετάζει τη σκοπιμότητα της επιβολής τελών από τον Οργανισμό για τις παρεχόμενες στους εξαγωγείς υπηρεσίες και, εάν είναι απαραίτητο, υποβάλλει σχετική πρόταση. Άρθρο 25 Υποδείγματα και λογισμικό για την υποβολή στοιχείων στον Οργανισμό Για την υποβολή στοιχείων στον Οργανισμό, ο τελευταίος καθορίζει υποδείγματα και πακέτα λογισμικού, τα οποία διαθέτει δωρεάν μέσω του οικείου δικτυακού τόπου. Τα κράτη μέλη και τα λοιπά μέρη που υπόκεινται στον παρόντα κανονισμό χρησιμοποιούν τα εν λόγω υποδείγματα και πακέτα λογισμικού, όταν υποβάλλουν στοιχεία στον Οργανισμό κατ’ εφαρμογή του παρόντος κανονισμού. Άρθρο 26 Άσκηση των ανατιθέμενων αρμοδιοτήτων 1. Η εξουσία να εκδίδει κατ’ εξουσιοδότηση πράξεις ανατίθεται στην Επιτροπή υπό τους όρους του παρόντος άρθρου. 2. Η προβλεπόμενη στο άρθρο 23 παράγραφος 4 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από την 1η Μαρτίου 2014. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η εξουσιοδότηση ανανεώνεται αυτομάτως για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο εντός τριών μηνών πριν από τη λήξη της κάθε περιόδου. 3. Η εξουσιοδότηση που προβλέπεται στο άρθρο 23 παράγραφος 4 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Η Επιτροπή, μόλις εκδώσει κατ’ εξουσιοδότηση πράξη, την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο 5. Η κατ’ εξουσιοδότηση πράξη η οποία εκδίδεται δυνάμει του άρθρου 23 παράγραφος 4 τίθεται σε ισχύ μόνο εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η περίοδος αυτή παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 27 Διαδικασία επιτροπής 1. Η Επιτροπή επικουρείται από την επιτροπή που έχει συσταθεί βάσει του άρθρου 133 του κανονισμού (ΕΚ) αριθ. 1907/2006. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. Άρθρο 28 Κυρώσεις Τα κράτη μέλη θεσπίζουν τους κανόνες για τις κυρώσεις που επιβάλλονται για παραβάσεις των διατάξεων του παρόντος κανονισμού και λαμβάνουν όλα τα αναγκαία μέτρα για να εξασφαλιστεί η ορθή εφαρμογή των διατάξεων αυτών. Οι προβλεπόμενες κυρώσεις πρέπει να είναι αποτελεσματικές, ανάλογες με τον επιδιωκόμενο σκοπό και αποτρεπτικές. Εάν δεν το έχουν ήδη πράξει πριν από την έναρξη ισχύος του παρόντος κανονισμού, τα κράτη μέλη γνωστοποιούν τις σχετικές διατάξεις στην Επιτροπή, το αργότερο την 1η Μαρτίου 2014, και την ενημερώνουν, χωρίς καθυστέρηση, για κάθε μεταγενέστερη τροποποίηση που θίγει τις εν λόγω διατάξεις. Άρθρο 29 Μεταβατική περίοδος για την ταξινόμηση, συσκευασία και επισήμανση των χημικών προϊόντων Οι παραπομπές που ο παρών κανονισμός κάνει στον κανονισμό (ΕΚ) αριθ. 1272/2008 ερμηνεύονται, κατά περίπτωση, ως παραπομπές στη νομοθεσία της Ένωσης που ισχύει δυνάμει του άρθρου 61 του εν λόγω κανονισμού και σύμφωνα με το εκεί οριζόμενο χρονοδιάγραμμα. Άρθρο 30 Κατάργηση Ο κανονισμός (ΕΚ) αριθ. 689/2008 καταργείται από την 1η Μαρτίου 2014. Οι παραπομπές στον κανονισμό (ΕΚ) αριθ. 689/2008 θεωρούνται παραπομπές στον παρόντα κανονισμό σύμφωνα με τον πίνακα αντιστοιχίας που παρατίθεται στο παράρτημα VII. Άρθρο 31 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Μαρτίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 4 Ιουλίου 2012.

Προστασία του περιβάλλοντος

Περιβαλλοντική πολιτική

Πολιτική για την υγεία

Εμπορικές πράξεις

Εμπορική νομοθεσία

Χημική βιομηχανία


ΑΠΌΦΑΣΗ 2012/344/ΚΕΠΠΑ ΤΟΥ ΣΥΜΒΟΥΛΊΟΥ της 23ης Μαρτίου 2012 για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Δημοκρατίας της Αλβανίας σχετικά με τη θέσπιση πλαισίου για τη συμμετοχή της Δημοκρατίας της Αλβανίας σε επιχειρήσεις διαχείρισης κρίσεων της Ευρωπαϊκής Ένωσης ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 37, καθώς και τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 5 και 6, Έχοντας υπόψη την πρόταση της ύπατης εκπροσώπου της Ένωσης για θέματα εξωτερικής πολιτικής και πολιτικής ασφαλείας («ΥΕ»), Εκτιμώντας τα ακόλουθα: (1) Οι όροι για τη συμμετοχή τρίτων κρατών σε επιχειρήσεις διαχείρισης κρίσεων της Ευρωπαϊκής Ένωσης θα πρέπει να καθορίζονται δυνάμει συμφωνίας που να θεσπίζει πλαίσιο για ενδεχόμενη μελλοντική συμμετοχή σε τέτοιου είδους επιχειρήσεις, και όχι να καθορίζονται κατά περίπτωση για την εκάστοτε επιχείρηση. (2) Η ΥΕ, κατόπιν της έκδοσης απόφασης από το Συμβούλιο στις 26 Απριλίου 2010 με την οποία εξουσιοδοτήθηκε να αρχίσει διαπραγματεύσεις, διαπραγματεύθηκε συμφωνία μεταξύ της Ευρωπαϊκής Ένωσης και της Δημοκρατίας της Αλβανίας σχετικά με τη θέσπιση πλαισίου για τη συμμετοχή της Δημοκρατίας της Αλβανίας σε επιχειρήσεις διαχείρισης κρίσεων της Ευρωπαϊκής Ένωσης («συμφωνία»). (3) Η συμφωνία θα πρέπει να εγκριθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται εξ ονόματος της Ένωσης η συμφωνία μεταξύ της Ευρωπαϊκής Ένωσης και της Δημοκρατίας της Αλβανίας σχετικά με τη θέσπιση πλαισίου για τη συμμετοχή της Δημοκρατίας της Αλβανίας στις επιχειρήσεις διαχείρισης κρίσεων της Ευρωπαϊκής Ένωσης («συμφωνία»). Το κείμενο της συμφωνίας επισυνάπτεται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία, δεσμεύοντας την Ένωση. Άρθρο 3 Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 16 παράγραφος 1 της συμφωνίας. Άρθρο 4 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, 23 Μαρτίου 2012.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 885/2011 ΤΗΣ ΕΠΙΤΡΟΠΉΣ της 5ης Σεπτεμβρίου 2011 για την έγκριση του Bacillus subtilis (ATCC PTA-6737) ως πρόσθετης ύλης ζωοτροφών για κοτόπουλα ωοτοκίας, πάπιες προς πάχυνση, ορτύκια, φασιανούς, φραγκόκοτες, περιστέρια, χήνες προς πάχυνση και στρουθοκάμηλους (κάτοχος της άδειας: Kemin Europa N.V.) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της άδειας αυτής. (2) Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για τη χορήγηση άδειας κυκλοφορίας στο παρασκεύασμα του Bacillus subtilis (ATCC PTA-6737). Η αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003. (3) Η αίτηση αφορά την έγκριση παρασκευάσματος του Bacillus subtilis (ATCC PTA-6737) ως πρόσθετης ύλης ζωοτροφών για κοτόπουλα ωοτοκίας, πάπιες προς πάχυνση, ορτύκια, φασιανούς, φραγκόκοτες, περιστέρια, χήνες προς πάχυνση και στρουθοκάμηλους το οποίο ταξινομείται στην κατηγορία πρόσθετων υλών «ζωοτεχνικές πρόσθετες ύλες». (4) Η χρήση του παρασκευάσματος του Bacillus subtilis (ATCC PTA-6737) έχει εγκριθεί για δέκα χρόνια για τα κοτόπουλα πάχυνσης με τον κανονισμό (ΕΕ) αριθ. 107/2010 (2) της Επιτροπής. (5) Υποβλήθηκαν νέα στοιχεία για την υποστήριξη της αίτησης έγκρισης του Bacillus subtilis (ATCC PTA-6737) για κοτόπουλα ωοτοκίας, πάπιες προς πάχυνση, ορτύκια, φασιανούς, φραγκόκοτες, περιστέρια, χήνες προς πάχυνση και στρουθοκάμηλους. Στη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») στις 15 Μαρτίου 2011 (3) κατέληγε στο συμπέρασμα ότι ο Bacillus subtilis (ATCC PTA-6737), υπό τους προτεινόμενους όρους χρήσης, δεν έχει ανεπιθύμητες ενέργειες για την υγεία των ζώων, την υγεία των καταναλωτών ή το περιβάλλον και ότι η χρησιμοποίηση αυτού του παρασκευάσματος μπορεί να βελτιώσει τη ζωοτεχνική απόδοση των ζώων. Η Αρχή δεν θεωρεί ότι υπάρχει ανάγκη θέσπισης ειδικών απαιτήσεων παρακολούθησης μετά τη διάθεση της πρόσθετης ύλης στην αγορά. Η Αρχή επαλήθευσε επίσης την έκθεση σχετικά με την αναλυτική μέθοδο της πρόσθετης ύλης ζωοτροφών, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003. (6) Η αξιολόγηση του Bacillus subtilis (ATCC PTA-6737) επισημαίνει ότι ικανοποιούνται οι όροι έγκρισης που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, πρέπει να επιτραπεί η χρήση του εν λόγω παρασκευάσματος, όπως καθορίζεται στο παράρτημα του παρόντος κανονισμού. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παρασκεύασμα που παρατίθεται στο παράρτημα και ανήκει στην κατηγορία «ζωοτεχνικές πρόσθετες ύλες» και στη λειτουργική ομάδα «σταθεροποιητές της χλωρίδας των εντέρων» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που παρατίθενται στο εν λόγω παράρτημα. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Σεπτεμβρίου 2011.


ΚΑΤ’ ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 447/2012 ΤΗΣ ΕΠΙΤΡΟΠΉΣ της 21ης Μαρτίου 2012 που συμπληρώνει τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης της πιστοληπτικής ικανότητας με τη θέσπιση κανονιστικών τεχνικών προτύπων για την αξιολόγηση της συμμόρφωσης των μεθοδολογιών αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης της πιστοληπτικής ικανότητας (1), και ιδίως το άρθρο 21 παράγραφος 4 στοιχείο δ), Εκτιμώντας τα ακόλουθα: (1) Βάσει του άρθρου 8 παράγραφος 3 του κανονισμού (ΕΚ) αριθ. 1060/2009 για τους ΟΑΠΙ, ο οργανισμός αξιολόγησης πιστοληπτικής ικανότητας απαιτείται να χρησιμοποιεί μεθοδολογίες αξιολόγησης που είναι αυστηρές, συστηματικές και συνεχείς και οι οποίες υπόκεινται σε επικύρωση με βάση την ιστορική εμπειρία, περιλαμβανομένου του δοκιμαστικού εκ των υστέρων ελέγχου. (2) Ο παρών κανονισμός είναι αναγκαίος προκειμένου να εξασφαλιστούν η διαφάνεια κατά την αξιολόγηση από την Ευρωπαϊκή Αρχή Κινητών Αξιών και Αγορών (ΕΑΚΑΑ), η οποία ιδρύθηκε με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (2), και ενιαίοι κανόνες όσον αφορά τις απαιτήσεις που ορίζονται στο άρθρο 8 παράγραφος 3 του κανονισμού (ΕΚ) αριθ. 1060/2009. (3) Η ΕΑΚΑΑ οφείλει να αξιολογεί τη συμμόρφωση των οργανισμών αξιολόγησης πιστοληπτικής ικανότητας με τις διατάξεις του άρθρου 8 παράγραφος 3 του κανονισμού (ΕΚ) αριθ. 1060/2009 κατά την εξέταση των αιτήσεων εγγραφής σύμφωνα με το άρθρο 15 του εν λόγω κανονισμού. Μετά την εγγραφή, η ΕΑΚΑΑ θα πρέπει να αξιολογεί, στο πλαίσιο της διαρκούς εποπτείας της, τη συνεχή συμμόρφωση των οργανισμών αξιολόγησης πιστοληπτικής ικανότητας με τις διατάξεις του άρθρου 8 παράγραφος 3 κάθε φορά που κρίνει ότι είναι αναγκαία η εν λόγω αξιολόγηση. (4) Ο κανονισμός (ΕΚ) αριθ. 1060/2009, και ιδίως το άρθρο 23, δεν επιτρέπει στην ΕΑΚΑΑ, στην Επιτροπή ή σε οποιεσδήποτε δημόσιες αρχές των κρατών μελών να παρεμβαίνουν στο περιεχόμενο των αξιολογήσεων πιστοληπτικής ικανότητας ή των μεθοδολογιών. Κατά συνέπεια, ο παρών κανονισμός θα πρέπει να ορίσει τους κανόνες βάσει των οποίων θα αξιολογούνται οι εν λόγω μέθοδοι, δεν θα πρέπει όμως να προβλέπει ότι οι εν λόγω αρχές θα αποφασίζουν σχετικά με την ακρίβεια μιας αξιολόγησης πιστοληπτικής ικανότητας που έχει παραχθεί με τις εν λόγω μεθοδολογίες. (5) Σύμφωνα με το άρθρο 6 παράγραφος 2 σε συνδυασμό με το σημείο 9 του τμήματος Α του παραρτήματος I του κανονισμού (ΕΚ) αριθ. 1060/2009, ο οργανισμός αξιολόγησης πιστοληπτικής ικανότητας πρέπει να θεσπίζει υπηρεσία επανεξέτασης που θα είναι αρμόδια να διεξάγει περιοδική επανεξέταση των μεθοδολογιών του, των μοντέλων και βασικών παραδοχών αξιολόγησης, όπως μαθηματικές παραδοχές ή παραδοχές συσχετίσεως, και οιωνδήποτε σημαντικών αλλαγών ή τροποποιήσεών τους καθώς και της καταλληλότητας των εν λόγω μεθοδολογιών, μοντέλων και βασικών παραδοχών αξιολόγησης στην περίπτωση χρήσης τους ή προτεινόμενης χρήσης τους για την αξιολόγηση νέων χρηματοπιστωτικών μέσων. (6) Ο παρών κανονισμός βασίζεται στα σχέδια κανονιστικών τεχνικών προτύπων που υπέβαλε η ΕΑΚΑΑ στην Επιτροπή προς έγκριση από την Επιτροπή, σύμφωνα με τη διαδικασία που ορίζεται στο άρθρο 10 του κανονισμού (ΕΕ) αριθ. 1095/2010. (7) Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια κανονιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους/οφέλους και ζήτησε τη γνώμη της ομάδας συμφεροντούχων Κινητών Αξιών και Αγορών που συστάθηκε σύμφωνα με το άρθρο 37 του κανονισμού (ΕΕ) αριθ. 1095/2010. Επιπλέον, η ΕΑΚΑΑ εξέδωσε πρόσκληση υποβολής στοιχείων τον Μάιο του 2011, προκειμένου να συγκεντρωθούν πληροφορίες από τους φορείς της αγοράς, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει τους κανόνες που πρέπει να χρησιμοποιούνται για την αξιολόγηση της συμμόρφωσης των μεθοδολογιών αξιολόγησης πιστοληπτικής ικανότητας με τις απαιτήσεις του άρθρου 8 παράγραφος 3 του κανονισμού (ΕΚ) αριθ. 1060/2009. Άρθρο 2 Απόδειξη συμμόρφωσης Ο οργανισμός αξιολόγησης πιστοληπτικής ικανότητας οφείλει να είναι ανά πάσα στιγμή σε θέση να αποδείξει στην ΕΑΚΑΑ τη συμμόρφωσή του με τις απαιτήσεις που προβλέπονται στο άρθρο 8 παράγραφος 3 του κανονισμού (ΕΚ) αριθ. 1060/2009 σχετικά με τη χρήση των μεθοδολογιών αξιολόγησης πιστοληπτικής ικανότητας. Άρθρο 3 Αξιολόγηση της συμμόρφωσης από την ΕΑΚΑΑ 1. Εκτός από την εξέταση της συμμόρφωσης των οργανισμών αξιολόγησης πιστοληπτικής ικανότητας με τις διατάξεις του άρθρου 8 παράγραφος 3 του κανονισμού (ΕΚ) αριθ. 1060/2009 όσον αφορά την αίτηση εγγραφής σύμφωνα με το άρθρο 15 του εν λόγω κανονισμού, η ΕΑΚΑΑ εξετάζει τη συμμόρφωση κάθε οργανισμού αξιολόγησης πιστοληπτικής ικανότητας με το άρθρο 8 παράγραφος 3 του κανονισμού (ΕΚ) αριθ. 1060/2009 σε συνεχή βάση, κατά την κρίση της ΕΑΚΑΑ. 2. Κατά την εξέταση της συμμόρφωσης των οργανισμών αξιολόγησης πιστοληπτικής ικανότητας με τις διατάξεις του άρθρου 8 παράγραφος 3 του κανονισμού (ΕΚ) αριθ. 1060/2009 η ΕΑΚΑΑ χρησιμοποιεί όλες τις πληροφορίες που έχουν σχέση με την αξιολόγηση της διαδικασίας ανάπτυξης, έγκρισης, χρήσης και επανεξέτασης των μεθοδολογιών αξιολόγησης πιστοληπτικής ικανότητας. 3. Για τον καθορισμό του κατάλληλου επιπέδου αξιολόγησης, η ΕΑΚΑΑ εξετάζει αν η μεθοδολογία αξιολόγησης πιστοληπτικής ικανότητας έχει αποδεδειγμένο ιστορικό συνέπειας και ακρίβειας όσον αφορά την πρόβλεψη της πιστοληπτικής ικανότητας και μπορεί να λαμβάνει υπόψη μεθόδους επικύρωσης όπως κατάλληλες μελέτες αθέτησης ή μετάβασης σχεδιασμένες για τη δοκιμή της συγκεκριμένης μεθοδολογίας. Άρθρο 4 Αξιολόγηση του κατά πόσον μια μεθοδολογία αξιολόγησης είναι αυστηρή 1. Ο οργανισμός αξιολόγησης πιστοληπτικής ικανότητας χρησιμοποιεί και εφαρμόζει μεθοδολογίες αξιολόγησης πιστοληπτικής ικανότητας οι οποίες: α) περιλαμβάνουν σαφείς και ισχυρούς ελέγχους και διαδικασίες για τις εξελίξεις και τις συναφείς εγκρίσεις που επιτρέπουν την κατάλληλη αμφισβήτηση· β) ενσωματώνουν όλους τους κινητήριους παράγοντες που θεωρούνται κατάλληλοι για τον προσδιορισμό της φερεγγυότητας μιας αξιολογούμενης οντότητας ή χρηματοπιστωτικού μέσου και υποστηρίζονται από στατιστικές, ιστορικές εμπειρίες ή αποδεικτικά στοιχεία· γ) λαμβάνουν υπόψη την υπό μορφή μοντέλου σχέση μεταξύ αξιολογούμενων οντοτήτων ή χρηματοπιστωτικών μέσων με τον ίδιο παράγοντα κινδύνου και παραγόντων κινδύνου στους οποίους οι μεθοδολογίες αξιολόγησης είναι ευαίσθητες· δ) ενσωματώνουν αξιόπιστα, ουσιαστικά αναλυτικά μοντέλα που σχετίζονται με την ποιότητα, βασικές παραδοχές και κριτήρια αξιολόγησης πιστοληπτικής ικανότητας όταν είναι σε εφαρμογή. 2. Ο οργανισμός αξιολόγησης πιστοληπτικής ικανότητας παραθέτει και υποβάλλει αναλυτική εξήγηση για τα ακόλουθα σημεία σχετικά με τις μεθοδολογίες αξιολόγησης που χρησιμοποιούνται όσον αφορά τα εξής: α) κάθε ποιοτικό παράγοντα, συμπεριλαμβανομένου του περιθωρίου ποιοτικής κρίσης για τον εν λόγω παράγοντα· β) κάθε ποσοτικό παράγοντα, συμπεριλαμβανομένων των βασικών μεταβλητών, των πηγών δεδομένων, των βασικών παραδοχών, της εκπόνησης μοντέλων και των ποσοτικών τεχνικών. 3. Η αναλυτική εξήγηση που αναφέρεται στην παράγραφο 2 περιλαμβάνει τα εξής: α) δήλωση της σημασίας κάθε ποιοτικού ή ποσοτικού παράγοντα που χρησιμοποιείται στην εν λόγω μεθοδολογία αξιολόγησης καθώς και, κατά περίπτωση, περιγραφή και αιτιολόγηση για σχετικές σταθμίσεις που αποδίδονται στους παράγοντες αυτούς και τον αντίκτυπό τους για τις αξιολογήσεις πιστοληπτικής ικανότητας· β) αξιολόγηση της σχέσης μεταξύ των βασικών παραδοχών που χρησιμοποιούνται για την αξιολόγηση της μεθοδολογίας αξιολόγησης και των κρίσιμων παραγόντων κινδύνου που απορρέουν από μακροοικονομικά ή χρηματοοικονομικά δεδομένα· και γ) αξιολόγηση της σχέσης μεταξύ των βασικών παραδοχών που χρησιμοποιούνται στη μεθοδολογία αξιολόγησης πιστοληπτικής ικανότητας και της αστάθειας των αξιολογήσεων πιστοληπτικής ικανότητας που έχουν παραχθεί με την εν λόγω μεθοδολογία διαχρονικά. 4. Ο οργανισμός αξιολόγησης πιστοληπτικής ικανότητας χρησιμοποιεί μεθοδολογίες αξιολόγησης πιστοληπτικής ικανότητας και τα συναφή αναλυτικά μοντέλα, βασικές παραδοχές αξιολόγησης πιστοληπτικής ικανότητας και κριτήρια που ενσωματώνουν αμέσως τα πορίσματα ή τα αποτελέσματα μιας εσωτερικής επανεξέτασης ή επανεξέτασης στο πλαίσιο παρακολούθησης που διενεργούνται από έναν ή περισσότερους από τους ακόλουθους φορείς: α) τα ανεξάρτητα μέλη του διοικητικού ή εποπτικού συμβουλίου του οργανισμού αξιολόγησης της πιστοληπτικής ικανότητας· β) την υπηρεσία επανεξέτασης του οργανισμού αξιολόγησης πιστοληπτικής ικανότητας · γ) κάθε άλλο σχετικό πρόσωπο ή επιτροπή που συνδέεται με την παρακολούθηση και την επανεξέταση των μεθοδολογιών αξιολόγησης πιστοληπτικής ικανότητας. Άρθρο 5 Αξιολόγηση του κατά πόσον μια μεθοδολογία αξιολόγησης είναι συστηματική 1. Ο οργανισμός αξιολόγησης πιστοληπτικής ικανότητας χρησιμοποιεί μια μεθοδολογία αξιολόγησης πιστοληπτικής ικανότητας και τα συναφή αναλυτικά μοντέλα, βασικές παραδοχές και κριτήρια αξιολόγησης πιστοληπτικής ικανότητας της εν λόγω μεθοδολογίας τα οποία εφαρμόζονται συστηματικά κατά τη διαμόρφωση όλων των αξιολογήσεων πιστοληπτικής ικανότητας σε μια συγκεκριμένη κατηγορία περιουσιακών στοιχείων ή ένα συγκεκριμένο τμήμα της αγοράς, εκτός αν υπάρχει αντικειμενικός λόγος για απόκλιση από αυτήν. 2. Ο οργανισμός αξιολόγησης πιστοληπτικής ικανότητας χρησιμοποιεί μια μεθοδολογία αξιολόγησης πιστοληπτικής ικανότητας που είναι ικανή να ενσωματώνει αμέσως τα πορίσματα που προκύπτουν από οποιαδήποτε επανεξέταση της καταλληλότητάς της. Άρθρο 6 Αξιολόγηση του κατά πόσον μια μεθοδολογία αξιολόγησης είναι συνεχής Ο οργανισμός αξιολόγησης πιστοληπτικής ικανότητας χρησιμοποιεί μεθοδολογίες αξιολόγησης πιστοληπτικής ικανότητας που σχεδιάζονται και εφαρμόζονται κατά τρόπο που να τους παρέχει τις εξής δυνατότητες: α) να εξακολουθούν να χρησιμοποιούνται εκτός αν υπάρχει αντικειμενικός λόγος να αλλάξει ή να παύσει να χρησιμοποιείται η μεθοδολογία αξιολόγησης πιστοληπτικής ικανότητας· β) να είναι ικανές να ενσωματώνουν αμέσως οποιοδήποτε πόρισμα από συνεχή παρακολούθηση ή επανεξέταση, ιδίως σε περιπτώσεις όπου τυχόν αλλαγές των διαρθρωτικών μακροοικονομικών συνθηκών ή των συνθηκών των χρηματοπιστωτικών αγορών θα ήταν σε θέση να επηρεάσουν τις αξιολογήσεις πιστοληπτικής ικανότητας που παράγονται με τη συγκεκριμένη μεθοδολογία· γ) να συγκρίνουν αξιολογήσεις πιστοληπτικής ικανότητας μεταξύ διαφορετικών κατηγοριών περιουσιακών στοιχείων. Άρθρο 7 Αξιολόγηση του κατά πόσον μια μεθοδολογία αξιολόγησης υπόκειται σε επικύρωση με βάση την ιστορική εμπειρία, περιλαμβανομένου του δοκιμαστικού εκ των υστέρων ελέγχου 1. Ο οργανισμός αξιολόγησης πιστοληπτικής ικανότητας χρησιμοποιεί μεθοδολογίες αξιολόγησης πιστοληπτικής ικανότητας που υποστηρίζονται από ποσοτικά αποδεικτικά στοιχεία σχετικά με την ικανότητα διάκρισης της μεθοδολογίας αξιολόγησης πιστοληπτικής ικανότητας. 2. Ο οργανισμός αξιολόγησης πιστοληπτικής ικανότητας χρησιμοποιεί μεθοδολογίες αξιολόγησης πιστοληπτικής ικανότητας, που περιγράφουν τα εξής: α) την ιστορική ευρωστία και την προβλεπτική ικανότητα των αξιολογήσεων πιστοληπτικής ικανότητας που εκδίδονται χρησιμοποιώντας τη σχετική μεθοδολογία σε κατάλληλους χρονικούς ορίζοντες και για όλες τις διαφορετικές κατηγορίες περιουσιακών στοιχείων· β) τον βαθμό στον οποίο οι παραδοχές που χρησιμοποιούνται στο μοντέλο αξιολόγησης αποκλίνουν από τα πραγματικά ποσοστά αθέτησης και ζημιών. 3. Η επικύρωση μιας μεθοδολογίας αξιολόγησης πιστοληπτικής ικανότητας πρέπει να είναι σχεδιασμένη κατά τρόπο ώστε: α) να εξετάζει την ευαισθησία μιας μεθοδολογίας αξιολόγησης πιστοληπτικής ικανότητας σε αλλαγές οποιασδήποτε από τις θεμελιώδεις παραδοχές, συμπεριλαμβανομένων των ποιοτικών ή ποσοτικών παραγόντων· β) να πραγματοποιεί επαρκή και κατάλληλη αξιολόγηση των ιστορικών αξιολογήσεων πιστοληπτικής ικανότητας που έχουν διεξαχθεί με την εν λόγω μεθοδολογία αξιολόγησης πιστοληπτικής ικανότητας · γ) να χρησιμοποιεί αξιόπιστες εισροές, συμπεριλαμβανομένου του κατάλληλου μεγέθους των δειγμάτων δεδομένων· δ) να λαμβάνει δεόντως υπόψη τις κύριες γεωγραφικές περιοχές των αξιολογούμενων οντοτήτων ή χρηματοπιστωτικών μέσων για καθεμία από τις κατηγορίες αξιολογήσεων της πιστοληπτικής ικανότητας που αξιολογούνται (όπως δομημένων χρηματοπιστωτικών μέσων, δημόσιου χρέους, εταιρειών, χρηματοπιστωτικών ιδρυμάτων, ασφαλειών, δημόσιων οικονομικών). 4. Ο οργανισμός αξιολόγησης πιστοληπτικής ικανότητας εφαρμόζει διαδικασίες οι οποίες εξασφαλίζουν ότι οι συστημικές ανωμαλίες των αξιολογήσεων πιστοληπτικής ικανότητας που έχουν επισημανθεί από τους εκ των υστέρων δοκιμαστικούς ελέγχους εντοπίζονται και αντιμετωπίζονται καταλλήλως. 5. Στη διαδικασία επανεξέτασης των μεθοδολογιών αξιολόγησης πιστοληπτικής ικανότητας, οι οργανισμοί αξιολόγησης πιστοληπτικής ικανότητας περιλαμβάνουν τα εξής: α) τακτικές επανεξετάσεις αξιολογήσεων πιστοληπτικής ικανότητας και επιδόσεων σχετικά με αξιολογούμενες οντότητες και χρηματοπιστωτικά μέσα· β) διεξαγωγή δοκιμών εντός και εκτός δείγματος· γ) ιστορικές πληροφορίες σχετικά με την επικύρωση ή τον δοκιμαστικό εκ των υστέρων έλεγχο. Άρθρο 8 Απαλλαγή Σε περιπτώσεις στις οποίες υπάρχουν περιορισμένα ποσοτικά στοιχεία προς υποστήριξη της προβλεπτικής ικανότητας μιας μεθοδολογίας αξιολόγησης πιστοληπτικής ικανότητας, ο οργανισμός αξιολόγησης πιστοληπτικής ικανότητας απαλλάσσεται από τη συμμόρφωση με το άρθρο 7 του παρόντος κανονισμού, εφόσον: α) εξασφαλίζει ότι οι μεθοδολογίες αξιολόγησης είναι εύλογοι παράγοντες πρόβλεψης της φερεγγυότητας· β) εφαρμόζει εσωτερικές διαδικασίες με συνέπεια, διαχρονικά και μεταξύ των διαφόρων τμημάτων της αγοράς· γ) εφαρμόζει διαδικασίες προκειμένου να εξασφαλιστεί ότι οι συστημικές ανωμαλίες των αξιολογήσεων πιστοληπτικής ικανότητας που έχουν επισημανθεί από τους εκ των υστέρων δοκιμαστικούς ελέγχους εντοπίζονται και αντιμετωπίζονται καταλλήλως. Άρθρο 9 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Μαρτίου 2012.

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ

Λογιστική διαχείριση

Δημόσιες επιχειρήσεις

ΔΗΜΟΣΙΟΝΟΜΙΚΑ

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ